title: Σύσταση του Ευρωπαϊκου Κοινοβουλίου και του Συμβουλίου, της 23ης Απριλίου 2008 , σχετικά με τη θέσπιση του ευρωπαϊκού πλαισίου επαγγελματικών προσόντων για τη διά βίου μάθηση (Κείμενο που παρουσιάζει ενδιαφέρον για τον ΕΟΧ)

text:
               6.5.2008

               EL

               Επίσημη Εφημερίδα της Ευρωπαϊκής Ένωσης

               C 111/1

      ΣΫΣΤΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 23ης Απριλίου 2008
   σχετικά με τη θέσπιση του ευρωπαϊκού πλαισίου επαγγελματικών προσόντων για τη διά βίου μάθηση
   (Κείμενο που παρουσιάζει ενδιαφέρον για τον ΕΟΧ)
   (2008/C 111/01)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 149 παράγραφος 4, και το άρθρο 150 παράγραφος 4,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   τη γνώμη της Επιτροπής των Περιφερειών (2),
   αποφασίζοντας σύμφωνα με τη διαδικασία του άρθρου 251 της συνθήκης (3),
   Εκτιμώντας τα ακόλουθα:

               (1)

               Η ανάπτυξη και η αναγνώριση των γνώσεων, των δεξιοτήτων και των ικανοτήτων των πολιτών έχουν ζωτική σημασία για την ατομική ανάπτυξη, την ανταγωνιστικότητα, την απασχόληση και την κοινωνική συνοχή στην Κοινότητα. Η ανάπτυξη και η αναγνώριση θα πρέπει να διευκολύνουν την υπερεθνική κινητικότητα των εργαζομένων και των εκπαιδευόμενων και να συμβάλλουν στην κάλυψη των απαιτήσεων της προσφοράς και της ζήτησης στην ευρωπαϊκή αγορά εργασίας. Η συμμετοχή στη διά βίου μάθηση για όλους, συμπεριλαμβανομένων των αναπήρων, και η αξιοποίηση των προσόντων πρέπει να προωθηθούν και να βελτιωθούν τόσο σε εθνικό όσο και σε κοινοτικό επίπεδο.

               (2)

               Το Ευρωπαϊκό Συμβούλιο της Λισσαβώνας, το 2000, κατέληξε στο συμπέρασμα ότι η μεγαλύτερη διαφάνεια των προσόντων πρέπει να αποτελέσει μία από τις κύριες συνιστώσες που είναι αναγκαίες για την προσαρμογή των συστημάτων εκπαίδευσης και κατάρτισης της Κοινότητας στις απαιτήσεις της κοινωνίας της γνώσης. Επί πλέον, το Ευρωπαϊκό Συμβούλιο της Βαρκελώνης, το 2002, ζήτησε στενότερη συνεργασία στον πανεπιστημιακό τομέα και βελτίωση της διαφάνειας και των μεθόδων αναγνώρισης στον τομέα της επαγγελματικής εκπαίδευσης και κατάρτισης.

               (3)

               Στο ψήφισμα του Συμβουλίου της 27ης Ιουνίου 2002 σχετικά με τη διά βίου μάθηση (4) καλείται η Επιτροπή να αναπτύξει, σε στενή συνεργασία με το Συμβούλιο και τα κράτη μέλη, ένα πλαίσιο για την αναγνώριση των προσόντων που αποκτώνται με την εκπαίδευση και με την κατάρτιση, έχοντας ως αφετηρία τα αποτελέσματα της διαδικασίας της Μπολόνια και προωθώντας παρόμοιες ενέργειες στον τομέα της επαγγελματικής κατάρτισης.

               (4)

               Στις κοινές εκθέσεις του Συμβουλίου και της Επιτροπής σχετικά με την εφαρμογή του προγράμματος εργασίας «Εκπαίδευση και κατάρτιση 2010», οι οποίες εκδόθηκαν το 2004 και το 2006, τονίστηκε η ανάγκη για ανάπτυξη ενός Ευρωπαϊκού Πλαισίου Επαγγελματικών Προσόντων.

               (5)

               Στο πλαίσιο της διαδικασίας της Κοπεγχάγης, τα συμπεράσματα του Συμβουλίου και των αντιπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου, της 15ης Νοεμβρίου 2004, σχετικά με τις μελλοντικές προτεραιότητες της ενισχυμένης ευρωπαϊκής συνεργασίας στην επαγγελματική εκπαίδευση και κατάρτιση, έδωσαν προτεραιότητα στην ανάπτυξη ανοιχτού και ευέλικτου Ευρωπαϊκού Πλαισίου Επαγγελματικών Προσόντων, στηριζόμενου στη διαφάνεια και στην αμοιβαία εμπιστοσύνη, το οποίο θα πρέπει να αποτελέσει κοινό σημείο αναφοράς που θα καλύπτει τόσο την εκπαίδευση όσο και την κατάρτιση.

               (6)

               Η επικύρωση των αποτελεσμάτων των ανεπίσημων και άτυπων μορφών μάθησης θα πρέπει να προωθηθεί, σύμφωνα με τα συμπεράσματα του Συμβουλίου της 28ης Μαΐου 2004 όσον αφορά κοινές ευρωπαϊκές αρχές για τον προσδιορισμό και την επικύρωση των ανεπίσημων και άτυπων μορφών μάθησης.

               (7)

               Τα Ευρωπαϊκά Συμβούλια των Βρυξελλών τον Μάρτιο του 2005 και τον Μάρτιο του 2006 υπογράμμισαν τη σημασία που έχει η θέσπιση Ευρωπαϊκού Πλαισίου Επαγγελματικών Προσόντων.

               (8)

               Η παρούσα σύσταση λαμβάνει υπόψη την απόφαση αριθ. 2241/2004/EK του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, σχετικά με το ενιαίο κοινοτικό πλαίσιο για τη διαφάνεια των επαγγελματικών προσόντων και ικανοτήτων (Europass) (5) και τη σύσταση 2006/962/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τις βασικές ικανότητες για τη διά βίου μάθηση (6).

               (9)

               Η παρούσα σύσταση είναι συμβατή με το πλαίσιο για τον ευρωπαϊκό χώρο τριτοβάθμιας εκπαίδευσης και τους περιγραφικούς δείκτες των κύκλων που συμφωνήθηκαν από τους αρμόδιους για την τριτοβάθμια εκπαίδευση υπουργούς 45 ευρωπαϊκών χωρών κατά τη σύνοδό τους στο Μπέργκεν, στις 19 και 20 Μαΐου 2005, στο πλαίσιο της διαδικασίας της Μπολόνια.

               (10)

               Τα συμπεράσματα του Συμβουλίου σχετικά με τη διασφάλιση της ποιότητας στον τομέα της επαγγελματικής εκπαίδευσης και κατάρτισης, της 23ης και 24ης Μαΐου 2004, η σύσταση 2006/143/ΕΚ του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2006, για περαιτέρω ευρωπαϊκή συνεργασία με σκοπό τη διασφάλιση της ποιότητας στην τριτοβάθμια εκπαίδευση (7) και τα πρότυπα και οι κατευθυντήριες γραμμές για τη διασφάλιση της ποιότητας στον Ευρωπαϊκό Χώρο Τριτοβάθμιας Εκπαίδευσης που συμφωνήθηκαν από τους αρμόδιους για την τριτοβάθμια εκπαίδευση υπουργούς κατά τη σύνοδό τους στο Μπέργκεν περιλαμβάνουν κοινές αρχές για τη διασφάλιση της ποιότητας επί των οποίων θα πρέπει να στηρίζεται η εφαρμογή του Ευρωπαϊκού Πλαισίου Επαγγελματικών Προσόντων.

               (11)

               Η παρούσα σύσταση δεν θίγει την οδηγία 2005/36/EK του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (8), η οποία δημιουργεί δικαιώματα και υποχρεώσεις τόσο για την αρμόδια εθνική αρχή όσο και για τον διακινούμενο εργαζόμενο. Η συσχέτιση με τα επίπεδα προσόντων του Ευρωπαϊκού Πλαισίου Επαγγελματικών Προσόντων δεν θα πρέπει να θίγει την πρόσβαση στην αγορά εργασίας σε περίπτωση που τα επαγγελματικά προσόντα έχουν αναγνωριστεί σύμφωνα με την οδηγία 2005/36/ΕΚ.

               (12)

               Στόχος της παρούσας σύστασης είναι να δημιουργηθεί κοινό πλαίσιο αναφοράς που θα χρησιμεύσει ως μηχανισμός μετατροπής μεταξύ διαφορετικών συστημάτων επαγγελματικών προσόντων και μεταξύ των επιπέδων τους, τόσο για τη γενική και την τριτοβάθμια εκπαίδευση όσο και για την επαγγελματική εκπαίδευση και κατάρτιση. Aυτό θα βελτιώσει τη διαφάνεια, τη συγκρισιμότητα και τη δυνατότητα μεταφοράς των επαγγελματικών προσόντων των πολιτών τα οποία έχουν πιστοποιηθεί σύμφωνα με την πρακτική που ισχύει στα διάφορα κράτη μέλη. Κάθε επίπεδο επαγγελματικών προσόντων πρέπει κατ' αρχήν να μπορεί να επιτευχθεί μέσω ποικίλων διαδρομών εκπαίδευσης και σταδιοδρομίας. Επιπλέον, το Ευρωπαϊκό Πλαίσιο Επαγγελματικών Προσόντων πρέπει να δώσει στους διεθνείς κλαδικούς οργανισμούς τη δυνατότητα να συσχετίσουν τα δικά τους συστήματα επαγγελματικών προσόντων με ένα κοινό ευρωπαϊκό σημείο αναφοράς και έτσι να δείχνει τη σχέση των διεθνών κλαδικών προσόντων με τα εθνικά συστήματα προσόντων. Επομένως, η παρούσα σύσταση συμβάλλει στους ευρύτερους στόχους της προώθησης της διά βίου μάθησης και της αύξησης της απασχολησιμότητας, της κινητικότητας και της κοινωνικής ενσωμάτωσης των εργαζομένων και των εκπαιδευόμενων. Οι διαφανείς αρχές διασφάλισης της ποιότητας και η ανταλλαγή πληροφοριών θα στηρίξουν την εφαρμογή της παρούσας σύστασης συμβάλλοντας στην οικοδόμηση αμοιβαίας εμπιστοσύνης.

               (13)

               Η παρούσα σύσταση θα πρέπει να συμβάλει ώστε να εκσυγχρονιστούν τα συστήματα εκπαίδευσης και κατάρτισης, να συνδεθούν η εκπαίδευση, η κατάρτιση και η απασχόληση και να φτιαχτούν γέφυρες ανάμεσα στην επίσημη, την ανεπίσημη και την άτυπη μάθηση, οδηγώντας και στην επικύρωση των μαθησιακών αποτελεσμάτων που αποκτώνται μέσω της πείρας.

               (14)

               Η παρούσα σύσταση δεν αντικαθιστά ή καθορίζει τα εθνικά συστήματα επαγγελματικών προσόντων ή/και τα επαγγελματικά προσόντα. Το Ευρωπαϊκό Πλαίσιο Επαγγελματικών Προσόντων δεν περιγράφει συγκεκριμένα προσόντα ή ικανότητες ενός ατόμου και, επομένως, κάθε ιδιαίτερο επαγγελματικό προσόν πρέπει να τοποθετείται στο αντίστοιχο επίπεδο του Ευρωπαϊκού Πλαισίου Επαγγελματικών Προσόντων μέσω του σχετικού εθνικού συστήματος επαγγελματικών προσόντων.

               (15)

               Δεδομένου του μη δεσμευτικού χαρακτήρα της, η παρούσα σύσταση συμμορφούται με την αρχή της επικουρικότητας καθότι υποστηρίζει και συμπληρώνει τις δραστηριότητες των κρατών μελών με το να διευκολύνει την περαιτέρω συνεργασία μεταξύ τους, να αυξάνει τη διαφάνεια και να προωθεί την κινητικότητα και τη διά βίου μάθηση. Θα πρέπει να εφαρμόζεται σύμφωνα με την εθνική νομοθεσία και πρακτική.

               (16)

               Δεδομένου ότι στόχος της παρούσας σύστασης, δηλαδή η δημιουργία κοινού πλαισίου αναφοράς που θα χρησιμεύσει ως μηχανισμός μετατροπής μεταξύ διαφορετικών συστημάτων επαγγελματικών προσόντων και μεταξύ των επιπέδων τους δεν μπορεί να επιτευχθεί επαρκώς από τα κράτη μέλη και μπορεί, ως εκ τούτου, λόγω της εμβέλειας και των αποτελεσμάτων της δράσης, να επιτευχθεί καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ίδιου άρθρου, η παρούσα σύσταση δεν υπερβαίνει το μέτρο που είναι αναγκαίο για την επίτευξη του στόχου αυτού,

         ΣΥΝΙΣΤΟΥΝ ΣΤΑ ΚΡΑΤΗ ΜΕΛΗ:

               1.

               να χρησιμοποιούν το Ευρωπαϊκό Πλαίσιο Επαγγελματικών Προσόντων ως εργαλείο αναφοράς για να συγκρίνουν τα επίπεδα προσόντων σε διαφορετικά συστήματα επαγγελματικών προσόντων και να προωθούν τόσο τη διά βίου μάθηση όσο και την ισότητα ευκαιριών στην κοινωνία της γνώσης, καθώς και την περαιτέρω ολοκλήρωση της ευρωπαϊκής αγοράς εργασίας, ενώ ταυτόχρονα θα σέβονται την πλούσια πολυμορφία των εθνικών εκπαιδευτικών συστημάτων·

               2.

               να συνδέσουν τα εθνικά τους συστήματα προσόντων με το Ευρωπαϊκό Πλαίσιο Επαγγελματικών Προσόντων έως το 2010, ιδίως με τη διαφανή συσχέτιση των δικών τους επιπέδων επαγγελματικών προσόντων με τα επίπεδα που παρατίθενται στο Παράρτημα ΙΙ και, όταν ενδείκνυται, με την ανάπτυξη εθνικών πλαισίων προσόντων σύμφωνα με την εθνική νομοθεσία και πρακτική·

               3.

               να θεσπίσουν ενδεχομένως μέτρα ώστε, έως το 2012, όλα τα νέα πιστοποιητικά επαγγελματικών προσόντων, διπλώματα και έγγραφα «Europass», που εκδίδονται από τις αρμόδιες αρχές, να περιέχουν σαφή παραπομπή —μέσω των εθνικών συστημάτων προσόντων— στο αντίστοιχο επίπεδο του Ευρωπαϊκού Πλαισίου Επαγγελματικών Προσόντων·

               4.

               να ακολουθούν προσέγγιση βασισμένη στα μαθησιακά αποτελέσματα για τον ορισμό και την περιγραφή επαγγελματικών προσόντων και να προωθήσουν την επικύρωση των ανεπίσημων και άτυπων μορφών μάθησης σύμφωνα με τις κοινές ευρωπαϊκές αρχές που εγκρίθηκαν στα συμπεράσματα του Συμβουλίου της 28ης Μαΐου 2004, δίνοντας ιδιαίτερη προσοχή στους πολίτες που είναι πιθανότερο να περιπέσουν σε ανεργία ή επισφαλείς μορφές απασχόλησης, των οποίων η προσέγγιση αυτή θα μπορούσε να βοηθήσει την αύξηση της συμμετοχής στη διά βίου μάθηση και της πρόσβασης στην αγορά εργασίας·

               5.

               να προωθούν και να εφαρμόζουν τις αρχές για τη διασφάλιση της ποιότητας στην εκπαίδευση και την κατάρτιση, οι οποίες παρατίθενται στο παράρτημα III, όταν συσχετίζουν τα προσόντα τριτοβάθμιας εκπαίδευσης και επαγγελματικής εκπαίδευσης και κατάρτισης εντός του πλαισίου των εθνικών συστημάτων προσόντων με το Ευρωπαϊκό Πλαίσιο Επαγγελματικών Προσόντων·

               6.

               να ορίσουν εθνικά σημεία συντονισμού, συνδεόμενα σε κάθε περίπτωση με τις δομές και τις απαιτήσεις του κράτους μέλους, για την υποστήριξη και, σε σύμπραξη με άλλες οικείες εθνικές αρχές, για την καθοδήγηση του συσχετισμού μεταξύ των εθνικών συστημάτων επαγγελματικών προσόντων και του Ευρωπαϊκού Πλαισίου Επαγγελματικών Προσόντων, με στόχο να προωθηθεί η ποιότητα και η διαφάνεια αυτού του συσχετισμού.
               Τα καθήκοντα των εν λόγω σημείων συντονισμού θα πρέπει να περιλαμβάνουν τα εξής:

                           α)

                           συσχέτιση των επιπέδων προσόντων του εθνικού συστήματος προσόντων με τα επίπεδα του Ευρωπαϊκού Πλαισίου Επαγγελματικών Προσόντων που περιγράφονται στο παράρτημα ΙΙ·

                           β)

                           εξασφάλιση ότι η μεθοδολογία που χρησιμοποιείται για να συσχετιστούν τα εθνικά επίπεδα προσόντων με το Ευρωπαϊκό Πλαίσιο Επαγγελματικών Προσόντων είναι διαφανής, ώστε να διευκολύνονται οι συγκρίσεις μεταξύ τους, και ότι οι συνακόλουθες αποφάσεις δημοσιεύονται·

                           γ)

                           παροχή πρόσβασης στις πληροφορίες και καθοδήγησης στους ενδιαφερόμενους φορείς σχετικά με το πώς συσχετίζονται τα εθνικά προσόντα με το Ευρωπαϊκό Πλαίσιο Επαγγελματικών Προσόντων μέσω των εθνικών συστημάτων επαγγελματικών προσόντων·

                           δ)

                           ενθάρρυνση της συμμετοχής όλων των σχετικών ενδιαφερόμενων φορέων στους οποίους περιλαμβάνονται, ανάλογα με την εθνική νομοθεσία και πρακτική, τα ιδρύματα τριτοβάθμιας εκπαίδευσης και τα ιδρύματα επαγγελματικής εκπαίδευσης και κατάρτισης, οι κοινωνικοί εταίροι, οι κλάδοι και οι ειδικοί επί θεμάτων σύγκρισης και αξιοποίησης προσόντων σε ευρωπαϊκό επίπεδο.

         ΥΠΟΣΤΗΡΙΖΟΥΝ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:

               1.

               να υποστηρίξει τα κράτη μέλη στην εκτέλεση των ανωτέρω καθηκόντων και τους διεθνείς κλαδικούς οργανισμούς στη χρησιμοποίηση των επιπέδων αναφοράς και των αρχών του Ευρωπαϊκού Πλαισίου Επαγγελματικών Προσόντων όπως παρατίθενται στην παρούσα σύσταση, ιδίως με τη διευκόλυνση της συνεργασίας, της ανταλλαγής ορθής πρακτικής και των δοκιμών —μεταξύ άλλων με εθελοντική αξιολόγηση από ομοτίμους και με πιλοτικά σχέδια στα πλαίσια ευρωπαϊκών προγραμμάτων—, με τη δρομολόγηση ενημερώσεων και διαβουλεύσεων με επιτροπές κοινωνικού διαλόγου, καθώς και με την εκπόνηση υποστηρικτικού και καθοδηγητικού υλικού·

               2.

               να συγκροτήσει, το αργότερο έως τις 23 Απριλίου 2009, συμβουλευτική ομάδα για το Ευρωπαϊκό Πλαίσιο Επαγγελματικών Προσόντων (αποτελούμενη από αντιπροσώπους των κρατών μελών και με τη συμμετοχή των ευρωπαίων κοινωνικών εταίρων και άλλων ενδιαφερόμενων φορέων, κατά περίπτωση) υπεύθυνη για την εξασφάλιση συνολικής συνοχής και την προώθηση της διαφάνειας της διαδικασίας για τη συσχέτιση των συστημάτων επαγγελματικών προσόντων με το Ευρωπαϊκό Πλαίσιο Επαγγελματικών Προσόντων·

               3.

               να αποτιμήσει και να αξιολογήσει, σε συνεργασία με τα κράτη μέλη, τη δράση που αναλήφθηκε ως ανταπόκριση στην παρούσα σύσταση, συμπεριλαμβανομένης της αποστολής και της διάρκειας της συμβουλευτικής ομάδας, και, να υποβάλει το αργότερο έως τις 23 Απριλίου 2013 έκθεση στο Ευρωπαϊκό Κοινοβούλιο και το Συμβούλιο σχετικά με την αποκτηθείσα πείρα και τις μελλοντικές επιπτώσεις, περιλαμβάνοντας, εφόσον χρειαστεί, και πιθανή επανεξέταση και αναθεώρηση της παρούσας σύστασης·

               4.

               να δημιουργήσει στενούς δεσμούς μεταξύ του Ευρωπαϊκού Πλαισίου Επαγγελματικών Προσόντων και των υφιστάμενων ή μελλοντικών ευρωπαϊκών συστημάτων μεταφοράς ή συσσώρευσης επιδόσεων στην ανωτάτη εκπαίδευση και την επαγγελματική κατάρτιση ώστε να βελτιωθεί η κινητικότητα των πολιτών και να διευκολυνθεί η αναγνώριση των μαθησιακών αποτελεσμάτων.

      Στρασβούργο, 23 Απριλίου 2008.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Ο Πρόεδρος

         J. LANARČIČ

      (1)  ΕΕ C 175 της 27.7.2007, σ. 74.

      (2)  ΕΕ C 146 της 30.6.2007, σ. 77.

      (3)  Γνώμη του Ευρωπαϊκού Κοινοβουλίου της 24ης Οκτωβρίου 2007 (δεν έχει δημοσιευθεί ακόμα στην Επίσημη Εφημερίδα) και απόφαση του Συμβουλίου της 14ης Φεβρουαρίου 2008.

      (4)  ΕΕ C 163 της 9.7.2002, σ. 1.

      (5)  ΕΕ L 390 της 31.12.2004, σ. 6.

      (6)  ΕΕ L 394 της 30.12.2006, σ. 10.

      (7)  ΕΕ L 64 της 4.3.2006, σ. 60.

      (8)  ΕΕ L 255 της 30.9.2005, σ. 22. Οδηγία όπως τροποποιήθηκε με την οδηγία 2006/100/ΕΚ του Συμβουλίου (ΕΕ L 363 της 20.12.2006, σ. 141).

      ΠΑΡΑΡΤΗΜΑ I
      Ορισμοί
      Για τους σκοπούς της σύστασης, ισχύουν οι ακόλουθοι ορισμοί:

                  α)

                  ως «επαγγελματικό προσόν» νοείται το επίσημο αποτέλεσμα μιας διαδικασίας αξιολόγησης και επικύρωσης, το οποίο επιτυγχάνεται όταν ο αρμόδιος φορέας διαπιστώνει ότι ένα άτομο έχει επιτύχει μαθησιακά αποτελέσματα που ανταποκρίνονται σε συγκεκριμένες προδιαγραφές·

                  β)

                  ως «εθνικό σύστημα επαγγελματικών προσόντων» νοούνται όλες οι πτυχές της δραστηριότητας ενός κράτους μέλους σχετικά με την αναγνώριση της μάθησης και άλλων μηχανισμών που συνδέουν την εκπαίδευση και την κατάρτιση με την αγορά εργασίας και την κοινωνία των πολιτών. Η εν λόγω δραστηριότητα περιλαμβάνει την ανάπτυξη και την εφαρμογή θεσμικών ρυθμίσεων και διαδικασιών που αφορούν τη διασφάλιση ποιότητας, την αξιολόγηση και την απονομή προσόντων. Ένα εθνικό σύστημα επαγγελματικών προσόντων μπορεί να αποτελείται από αρκετά υποσυστήματα και μπορεί να περιλαμβάνει ένα εθνικό πλαίσιο επαγγελματικών προσόντων·

                  γ)

                  ως «εθνικό πλαίσιο επαγγελματικών προσόντων» νοείται το «εργαλείο» για την κατηγοριοποίηση των προσόντων σύμφωνα με σύνολο κριτηρίων επίτευξης καθορισμένων επιπέδων μάθησης. Το εν λόγω μέσο στοχεύει στη συνένωση σε ενιαίο σύνολο και στο συντονισμό των εθνικών υποσυστημάτων επαγγελματικών προσόντων, καθώς και στη βελτίωση της διαφάνειας, της πρόσβασης, της εξέλιξης και της ποιότητας των επαγγελματικών προσόντων σε σχέση με την αγορά εργασίας και την κοινωνία των πολιτών·

                  δ)

                  ως «κλάδος» νοείται η ομαδοποίηση των επαγγελματικών δραστηριοτήτων βάσει της κύριας οικονομικής λειτουργίας, του προϊόντος, της υπηρεσίας ή της τεχνολογίας που τις χαρακτηρίζει·

                  ε)

                  ως «διεθνής κλαδικός οργανισμός» νοείται η ένωση των εθνικών οργανισμών που περιλαμβάνει π.χ. εργοδοτικούς και επαγγελματικούς φορείς και εκπροσωπεί τα συμφέροντα των εθνικών κλάδων·

                  στ)

                  ως «μαθησιακά αποτελέσματα» νοούνται οι διατυπώσεις όλων αυτών που ο εκπαιδευόμενος γνωρίζει, κατανοεί και μπορεί να κάνει μετά την ολοκλήρωση μιας μαθησιακής διαδικασίας και οι σχετικοί ορισμοί αφορούν τις γνώσεις, τις δεξιότητες και τις ικανότητες·

                  ζ)

                  ως «γνώσεις» νοείται το αποτέλεσμα της αφομοίωσης πληροφοριών μέσω της μάθησης. Οι γνώσεις είναι το σώμα θετικών στοιχείων, αρχών, θεωριών και πρακτικών που σχετίζεται με ένα πεδίο εργασίας ή σπουδής. Στο Ευρωπαϊκό Πλαίσιο Επαγγελματικών Προσόντων, οι γνώσεις χαρακτηρίζονται ως θεωρητικές ή/και αντικειμενικές·

                  η)

                  ως «δεξιότητες» νοείται η ικανότητα εφαρμογής γνώσεων και αξιοποίησης τεχνογνωσίας για την εκπλήρωση εργασιών και την επίλυση προβλημάτων. Στο Ευρωπαϊκό Πλαίσιο Επαγγελματικών Προσόντων, οι δεξιότητες περιγράφονται ως νοητικές (χρήση λογικής, διαισθητικής και δημιουργικής σκέψης) και πρακτικές (αφορούν τη χειρωνακτική επιδεξιότητα και τη χρήση μεθόδων, υλικών, εργαλείων και οργάνων)·

                  θ)

                  ως «ικανότητες» νοείται η αποδεδειγμένη επάρκεια στη χρήση γνώσεων, δεξιοτήτων και προσωπικών, κοινωνικών ή/και μεθοδολογικών δυνατοτήτων σε περιστάσεις εργασίας ή σπουδής και στην επαγγελματική ή/και προσωπική ανάπτυξη. Στο Ευρωπαϊκό Πλαίσιο Επαγγελματικών Προσόντων, η περιγραφή ως προς τις ικανότητες αφορά την υπευθυνότητα και την αυτονομία.

      ΠΑΡΑΡΤΗΜΑ II
      Περιγραφικοί δείκτες που ορίζουν τα επίπεδα στο Ευρωπαϊκό Πλαίσιο Επαγγελματικών Προσόντων (ΕΠΕΠ)

                  Καθένα από τα 8 επίπεδα ορίζεται βάσει συνόλου περιγραφικών δεικτών, οι οποίοι προσδιορίζουν τα μαθησιακά αποτελέσματα που αντιστοιχούν στα προσόντα του συγκεκριμένου επιπέδου σε οποιοδήποτε σύστημα επαγγελματικών προσόντων

                  Γνώσεις

                  Δεξιότητες

                  Ικανότητες

                  Στο ΕΠΕΠ, οι γνώσεις περιγράφονται ως θεωρητικές ή/και αντικειμενικές

                  Στο ΕΠΕΠ, οι δεξιότητες περιγράφονται ως γνωστικές (χρήση λογικής, διαισθητικής και δημιουργικής σκέψης) και πρακτικές (αφορούν τη χειρωνακτική επιδεξιότητα και τη χρήση μεθόδων, υλικών, εργαλείων και οργάνων)

                  Στο ΕΠΕΠ, η περιγραφή ως προς τις ικανότητες αφορά την υπευθυνότητα και την αυτονομία

                  Επίπεδο 1
                  Τα μαθησιακά αποτελέσματα που αντιστοιχούν στο επίπεδο 1 είναι τα εξής:

                  Βασικές γενικές γνώσεις

                  Βασικές δεξιότητες που απαιτούνται για την εκτέλεση απλών εργασιών

                  Εργασία ή σπουδή υπό άμεση επίβλεψη σε δομημένο πλαίσιο

                  Επίπεδο 2
                  Τα μαθησιακά αποτελέσματα που αντιστοιχούν στο επίπεδο 2 είναι τα εξής:

                  Βασικές αντικειμενικές γνώσεις ενός πεδίου εργασίας ή σπουδής

                  Βασικές γνωστικές και πρακτικές δεξιότητες που απαιτούνται για την αξιοποίηση σχετικών πληροφοριών με σκοπό την εκτέλεση εργασιών και την επίλυση συνήθων προβλημάτων με τη χρήση απλών κανόνων και εργαλείων

                  Εργασία ή σπουδή υπό επίβλεψη και με κάποια αυτονομία

                  Επίπεδο 3
                  Τα μαθησιακά αποτελέσματα που αντιστοιχούν στο επίπεδο 3 είναι τα εξής:

                  Γνώση αντικειμενικών στοιχείων, αρχών, διαδικασιών και γενικών εννοιών σε ένα πεδίο εργασίας ή σπουδής

                  Φάσμα γνωστικών και πρακτικών δεξιοτήτων που απαιτούνται για την εκτέλεση εργασιών και την επίλυση προβλημάτων με επιλογή και εφαρμογή βασικών μεθόδων, εργαλείων, υλικών και πληροφοριών

                  Ανάληψη ευθύνης για την εκπλήρωση καθηκόντων στην εργασία ή στη σπουδή.
                  Προσαρμογή της προσωπικής συμπεριφοράς στις περιστάσεις κατά την επίλυση προβλημάτων

                  Επίπεδο 4
                  Τα μαθησιακά αποτελέσματα που αντιστοιχούν στο επίπεδο 4 είναι τα εξής:

                  Αντικειμενικές και θεωρητικές γνώσεις γενικού φάσματος σε ένα πεδίο εργασίας ή σπουδής

                  Φάσμα γνωστικών και πρακτικών δεξιοτήτων που απαιτούνται για την εξεύρεση λύσεων σε συγκεκριμένα προβλήματα σε ένα πεδίο εργασίας ή σπουδής

                  Άσκηση αυτοδιαχείρισης βάσει κατευθύνσεων σε περιβάλλοντα εργασίας ή σπουδής που είναι συνήθως προβλέψιμα, αλλά υπόκεινται σε αλλαγές.
                  Επίβλεψη της συνήθους εργασίας άλλων ατόμων, αναλαμβάνοντας κάποια ευθύνη για την αξιολόγηση και τη βελτίωση των δραστηριοτήτων εργασίας ή σπουδής

                  Επίπεδο 5 (1)

                  Τα μαθησιακά αποτελέσματα που αντιστοιχούν στο επίπεδο 5 είναι τα εξής:

                  Ευρείες, εξειδικευμένες, αντικειμενικές και θεωρητικές γνώσεις σε ένα πεδίο εργασίας ή σπουδής και επίγνωση των ορίων των γνώσεων αυτών

                  Ευρύ φάσμα γνωστικών και πρακτικών δεξιοτήτων που απαιτούνται για την εξεύρεση δημιουργικών λύσεων σε αφηρημένα προβλήματα

                  Άσκηση διαχείρισης και επίβλεψης στο πλαίσιο δραστηριοτήτων εργασίας ή σπουδής όπου συμβαίνουν απρόβλεπτες αλλαγές.
                  Αξιολόγηση και ανάπτυξη της προσωπικής απόδοσης και της απόδοσης άλλων ατόμων

                  Επίπεδο 6 (2)

                  Τα μαθησιακά αποτελέσματα που αντιστοιχούν στο επίπεδο 6 είναι τα εξής:

                  Προχωρημένες γνώσεις σε ένα πεδίο εργασίας ή σπουδής, οι οποίες συνεπάγονται κριτική κατανόηση θεωριών και αρχών

                  Προχωρημένες δεξιότητες, απόδειξη δεξιοτεχνίας και καινοτομίας, που απαιτούνται για την επίλυση σύνθετων και απρόβλεπτων προβλημάτων σε εξειδικευμένο πεδίο εργασίας ή σπουδής

                  Διαχείριση σύνθετων τεχνικών ή επαγγελματικών δραστηριοτήτων ή σχεδίων εργασίας, με ανάληψη ευθύνης για τη λήψη αποφάσεων σε απρόβλεπτα περιβάλλοντα εργασίας ή σπουδής.
                  Ανάληψη ευθύνης για τη διαχείριση της επαγγελματικής ανάπτυξης ατόμων και ομάδων

                  Επίπεδο 7 (3)

                  Τα μαθησιακά αποτελέσματα που αντιστοιχούν στο επίπεδο 7 είναι τα εξής:

                  Πολύ εξειδικευμένες γνώσεις, μερικές από τις οποίες είναι γνώσεις αιχμής σε ένα πεδίο εργασίας ή σπουδής, ως βάση για πρωτότυπη σκέψη ή/και έρευνα.
                  Κριτική επίγνωση των ζητημάτων γνώσης σε ένα πεδίο και στη διασύνδεσή του με διαφορετικά πεδία

                  εξειδικευμένες δεξιότητες επίλυσης προβλημάτων, οι οποίες απαιτούνται στην έρευνα ή/και στην καινοτομία προκειμένου να αναπτυχθούν νέες γνώσεις και διαδικασίες και να ενσωματωθούν γνώσεις από διαφορετικά πεδία

                  Διαχείριση και μετασχηματισμός σε περιβάλλοντα εργασίας ή σπουδής που είναι σύνθετα, απρόβλεπτα και απαιτούν νέες στρατηγικές προσεγγίσεις.
                  Ανάληψη ευθύνης για τη συνεισφορά στις επαγγελματικές γνώσεις και πρακτικές ή/και για την αξιολόγηση της στρατηγικής απόδοσης ομάδων

                  Επίπεδο 8 (4)

                  Τα μαθησιακά αποτελέσματα που αντιστοιχούν στο επίπεδο 8 είναι τα εξής:

                  Γνώσεις στα πλέον προχωρημένα όρια ενός πεδίου εργασίας ή σπουδής και στη διασύνδεσή του με άλλα πεδία

                  Οι πλέον προχωρημένες και εξειδικευμένες δεξιότητες και τεχνικές, συμπεριλαμβανομένης της σύνθεσης και της αξιολόγησης, που απαιτούνται για την επίλυση κρίσιμων προβλημάτων στην έρευνα ή/και στην καινοτομία και για τη διεύρυνση και τον επαναπροσδιορισμό των υφιστάμενων γνώσεων ή της υφιστάμενης επαγγελματικής πρακτικής

                  Επίδειξη ουσιαστικού κύρους, καινοτομίας, αυτονομίας, επιστημονικής και επαγγελματικής ακεραιότητας και σταθερής προσήλωσης στη διαμόρφωση νέων ιδεών ή διαδικασιών στην πρωτοπορία πλαισίων εργασίας ή σπουδής, συμπεριλαμβανομένης της έρευνας

                  Το Πλαίσιο Επαγγελματικών Προσόντων του Ευρωπαϊκού Χώρου Τριτοβάθμιας Εκπαίδευσης ορίζει περιγραφικούς δείκτες για τους κύκλους.
                  Κάθε περιγραφικός δείκτης ενός κύκλου παρέχει μια γενική διατύπωση των συνήθων προσδοκιών όσον αφορά τις επιδόσεις και τις δυνατότητες που σχετίζονται με επαγγελματικά προσόντα τα οποία αντιπροσωπεύουν το τέλος του συγκεκριμένου κύκλου.

         (1)  Ο περιγραφικός δείκτης για τον σύντομο κύκλο τριτοβάθμιας εκπαίδευσης (στο πλαίσιο του πρώτου κύκλου ή συνδεδεμένος με αυτόν), ο οποίος διαμορφώθηκε από την κοινή πρωτοβουλία για την ποιότητα στο πλαίσιο της διαδικασίας της Μπολόνια, αντιστοιχεί στα μαθησιακά αποτελέσματα για το επίπεδο 5 του ΕΠΕΠ.

         (2)  Ο περιγραφικός δείκτης για τον πρώτο κύκλο του Πλαισίου Επαγγελματικών Προσόντων του Ευρωπαϊκού Χώρου Τριτοβάθμιας Εκπαίδευσης, που συμφωνήθηκε από τους αρμόδιους για την τριτοβάθμια εκπαίδευση υπουργούς κατά τη σύνοδό τους στο Μπέργκεν τον Μάιο του 2005, στα πλαίσια της διαδικασίας της Μπολόνια, αντιστοιχεί στα μαθησιακά αποτελέσματα για το επίπεδο 6 του ΕΠΕΠ.

         (3)  Ο περιγραφικός δείκτης για τον δεύτερο κύκλο του Πλαισίου Επαγγελματικών Προσόντων του Ευρωπαϊκού Χώρου Τριτοβάθμιας Εκπαίδευσης, που συμφωνήθηκε από τους αρμόδιους για την τριτοβάθμια εκπαίδευση υπουργούς κατά τη σύνοδό τους στο Μπέργκεν τον Μάιο του 2005, στα πλαίσια της διαδικασίας της Μπολόνια, αντιστοιχεί στα μαθησιακά αποτελέσματα για το επίπεδο 7 του ΕΠΕΠ.

         (4)  Ο περιγραφικός δείκτης για τον τρίτο κύκλο του Πλαισίου Επαγγελματικών Προσόντων του Ευρωπαϊκού Χώρου Τριτοβάθμιας Εκπαίδευσης, που συμφωνήθηκε από τους αρμόδιους για την τριτοβάθμια εκπαίδευση υπουργούς κατά τη σύνοδό τους στο Μπέργκεν τον Μάιο του 2005, στα πλαίσια της διαδικασίας της Μπολόνια, αντιστοιχεί στα μαθησιακά αποτελέσματα για το επίπεδο 8 του ΕΠΕΠ.

      ΠΑΡΑΡΤΗΜΑ ΙΙΙ
      Κοινές αρχές για τη διασφάλιση της ποιότητας στην τριτοβάθμια εκπαίδευση και στην επαγγελματική εκπαίδευση και κατάρτιση στα πλαίσια του Ευρωπαϊκού Πλαισίου Προσόντων
      Κατά την υλοποίηση του Ευρωπαϊκού Πλαισίου Προσόντων, η διασφάλιση της ποιότητας —που είναι αναγκαία για να εξασφαλιστεί η υπευθυνότητα και η βελτίωση της τριτοβάθμιας εκπαίδευσης και της επαγγελματικής εκπαίδευσης και κατάρτισης— πρέπει να επιδιωχθεί σύμφωνα με τις ακόλουθες αρχές:

                  —

                  οι πολιτικές και οι διαδικασίες για τη διασφάλιση ποιότητας πρέπει να είναι το έρεισμα όλων των βαθμίδων του Ευρωπαϊκού Πλαισίου Προσόντων,

                  —

                  η διασφάλιση ποιότητας πρέπει να αποτελεί αναπόσπαστο μέρος της εσωτερικής διοίκησης των ιδρυμάτων εκπαίδευσης και κατάρτισης,

                  —

                  η διασφάλιση ποιότητας πρέπει να περιλαμβάνει τακτική αξιολόγηση των ιδρυμάτων, των προγραμμάτων τους ή των συστημάτων τους για τη διασφάλιση ποιότητας, από εξωτερικούς φορείς ή οργανισμούς παρακολούθησης,

                  —

                  οι εξωτερικοί φορείς ή οργανισμοί παρακολούθησης που ασχολούνται με τη διασφάλιση ποιότητας πρέπει να υπόκεινται σε τακτική επιθεώρηση,

                  —

                  η διασφάλιση ποιότητας πρέπει να περιλαμβάνει τις πτυχές του πλαισίου αναφοράς, των εισροών, της διεργασίας και των παραγομένων, ενώ παράλληλα θα δίνει έμφαση στα παραγόμενα και στα μαθησιακά αποτελέσματα,

                  —

                  τα συστήματα διασφάλισης ποιότητας πρέπει να περιλαμβάνουν τα ακόλουθα στοιχεία:

                              —

                              σαφείς και μετρήσιμους στόχους και πρότυπα, κατευθύνσεις εφαρμογής, συμπεριλαμβανομένης της συμμετοχής των ενδιαφερόμενων μερών,

                              —

                              κατάλληλους πόρους,

                              —

                              συνεπείς μεθόδους αξιολόγησης, οι οποίες να συνδυάζουν την αυτοαξιολόγηση με την εξωτερική επιθεώρηση,

                              —

                              μηχανισμούς και διαδικασίες ανατροφοδότησης για βελτίωση,

                              —

                              δυνατότητα πρόσβασης στα αποτελέσματα των αξιολογήσεων από μεγάλο αριθμό ατόμων,

                  —

                  οι πρωτοβουλίες για τη διασφάλιση ποιότητας σε διεθνές, εθνικό και περιφερειακό επίπεδο πρέπει να συντονίζονται προκειμένου να εξασφαλίζεται η γενική επισκόπηση, η συνοχή, η συνεργία και η πολυδιάστατη συστημική ανάλυση,

                  —

                  η διασφάλιση ποιότητας πρέπει να αποτελεί συνεργατική διαδικασία σε όλο το φάσμα των βαθμίδων και των συστημάτων εκπαίδευσης και κατάρτισης, με τη συμμετοχή όλων των σχετικών ενδιαφερόμενων σε κάθε κράτος μέλος και σε ολόκληρη την Κοινότητα,

                  —

                  οι προσανατολισμοί που δίνονται σε κοινοτικό επίπεδο για τη διασφάλιση ποιότητας μπορούν να αποτελέσουν σημεία αναφοράς για τις αξιολογήσεις και τη μάθηση μέσω ομοτίμων.


Σύσταση της Επιτροπής προς τα κράτη μέλη περί της θέσπισης ευρωπαϊκού καταλόγου επαγγελματικών ασθενειών


title: 2012/417/ΕΕ: Σύσταση της Επιτροπής, της 17ης Ιουλίου 2012 , για την πρόσβαση στις επιστημονικές πληροφορίες και τη διαφύλαξή τους

text:
               21.7.2012

               EL

               Επίσημη Εφημερίδα της Ευρωπαϊκής Ένωσης

               L 194/39

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 17ης Ιουλίου 2012
   για την πρόσβαση στις επιστημονικές πληροφορίες και τη διαφύλαξή τους
   (2012/417/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Η ανακοίνωση της Επιτροπής για τη στρατηγική «Ευρώπη 2020» (1) προτάσσει ως προτεραιότητα την ανάπτυξη μιας οικονομίας που θα βασίζεται στη γνώση και την καινοτομία.

               (2)

               Οι στόχοι που τέθηκαν στη στρατηγική «Ευρώπη 2020» περιγράφονται λεπτομερέστερα ιδίως στις εμβληματικές πρωτοβουλίες «Ψηφιακό θεματολόγιο για την Ευρώπη» (2) και «Ένωση καινοτομίας» (3). Μεταξύ των δράσεων που πρέπει να αναληφθούν στο πλαίσιο του «Ψηφιακού θεματολογίου», η έρευνα που χρηματοδοτείται με δημόσιους πόρους πρέπει να διαδίδεται ευρέως μέσω δημοσιεύσεων ανοικτής πρόσβασης των επιστημονικών δεδομένων και άρθρων. Η πρωτοβουλία «Ένωση Καινοτομίας» προωθεί ένα πλαίσιο για τον Ευρωπαϊκό Χώρο Έρευνας (ΕΧΕ) που πρόκειται να συσταθεί με σκοπό να συμβάλει στην άρση των φραγμών στην κινητικότητα και τη διασυνοριακή συνεργασία. Η εν λόγω πρωτοβουλία προβλέπει ότι οι δημοσιεύσεις ανοικτής πρόσβασης και τα δεδομένα της έρευνας που χρηματοδοτείται με δημόσιους πόρους πρέπει να προωθούνται και η πρόσβαση στις δημοσιεύσεις να καταστεί γενική αρχή για τα έργα που χρηματοδοτούνται από τα προγράμματα πλαίσια έρευνας της ΕΕ.

               (3)

               Στις 14 Φεβρουαρίου 2007 η Επιτροπή εξέδωσε ανακοίνωση με τίτλο «Οι επιστημονικές πληροφορίες την ψηφιακή εποχή: πρόσβαση, διάδοση και διαφύλαξη» (4), η οποία συνοδεύεται από έγγραφο εργασίας των υπηρεσιών της Επιτροπής. Η εν λόγω ανακοίνωση παρουσιάζει επισκόπηση της κατάστασης στην Ευρώπη όσον αφορά τις επιστημονικές δημοσιεύσεις και τη διαφύλαξη των ερευνητικών αποτελεσμάτων, εξετάζοντας σχετικά οργανωτικά, νομικά, τεχνικά και οικονομικά θέματα.

               (4)

               Η ανακοίνωση συνοδεύτηκε τον Νοέμβριο του 2007 από τα συμπεράσματα του Συμβουλίου με τίτλο «Οι επιστημονικές πληροφορίες την ψηφιακή εποχή: πρόσβαση, διάδοση και διαφύλαξη». Στα συμπεράσματα η Επιτροπή καλείται να εφαρμόσει δοκιμαστικά την ανοικτή πρόσβαση στις επιστημονικές δημοσιεύσεις που προκύπτουν από έργα χρηματοδοτούμενα από τα προγράμματα πλαίσια έρευνας της ΕΕ και περιλαμβάνεται ένα σύνολο δράσεων που πρέπει να αναληφθούν από τα κράτη μέλη. Σε ορισμένα σημεία τα οποία αποτελούν αντικείμενο ανάλυσης στα συμπεράσματα σημειώθηκε πρόοδος, δεν έχουν όμως επιτευχθεί όλοι οι στόχοι και η πρόοδος που σημειώθηκε ήταν άνιση μεταξύ κρατών μελών. Απαιτείται ανάληψη δράσης από πλευράς ΕΕ για να αξιοποιηθεί τα μάλα το ευρωπαϊκό ερευνητικό δυναμικό.

               (5)

               Οι πολιτικές ανοικτής πρόσβασης αποσκοπούν να παράσχουν στους αναγνώστες δωρεάν πρόσβαση σε επιστημονικές δημοσιεύσεις και ερευνητικά δεδομένα που αξιολογούνται από ομοτίμους όσο το δυνατόν ενωρίτερα κατά τη διαδικασία διάδοσης, και να επιτρέψουν τη χρήση και επαναχρησιμοποίηση των αποτελεσμάτων της επιστημονικής έρευνας. Οι εν λόγω πολιτικές πρέπει να εφαρμόζονται λαμβάνοντας υπόψη το πρόβλημα των δικαιωμάτων πνευματικής ιδιοκτησίας.

               (6)

               Οι πολιτικές ανοικτής πρόσβασης σχετικά με τα αποτελέσματα της επιστημονικής έρευνας πρέπει να εφαρμόζονται σε κάθε έρευνα που χρηματοδοτείται με δημόσιους πόρους. Οι εν λόγω πολιτικές αναμένεται να βελτιώσουν τις συνθήκες διεξαγωγής της έρευνας μειώνοντας την αλληλεπικάλυψη των προσπαθειών και ελαχιστοποιώντας τον χρόνο που αναλίσκεται στην αναζήτηση πληροφοριών και στην πρόσβαση σε αυτές. Με τον τρόπο αυτό θα επιταχυνθεί η επιστημονική πρόοδος και θα διευκολυνθεί η συνεργασία μεταξύ χωρών της ΕΕ και με τρίτες χώρες. Οι εν λόγω πολιτικές απαντούν επίσης στις εκκλήσεις που διατυπώνονται εντός της επιστημονικής κοινότητας για καλύτερη πρόσβαση στις επιστημονικές πληροφορίες.

               (7)

               Η δυνατότητα των κοινωνικών φορέων να αλληλεπιδρούν στον κύκλο της έρευνας βελτιώνει την ποιότητα, τη συνάφεια, την αποδοχή και τη βιωσιμότητα των αποτελεσμάτων της καινοτομίας, ενσωματώνοντας τις προσδοκίες, τις ανάγκες, τα συμφέροντα και τις αξίες της κοινωνίας. Η ανοικτή πρόσβαση αποτελεί κύρια συνιστώσα των πολιτικών των κρατών μελών για υπεύθυνη έρευνα και καινοτομία, με σκοπό να καταστούν τα αποτελέσματα της έρευνας διαθέσιμα σε όλους και να διευκολυνθεί η συμμετοχή της κοινωνίας.

               (8)

               Οι επιχειρήσεις θα επωφεληθούν επίσης από την ευρύτερη πρόσβαση στα αποτελέσματα της επιστημονικής έρευνας. Ειδικότερα, οι μικρές και μεσαίες επιχειρήσεις θα βελτιώσουν την ικανότητά τους για καινοτομία. Ως εκ τούτου, οι πολιτικές για την πρόσβαση στις επιστημονικές πληροφορίες πρέπει επίσης να διευκολύνουν την πρόσβαση των ιδιωτικών εταιρειών στις επιστημονικές πληροφορίες.

               (9)

               Το Διαδίκτυο έχει αλλάξει ριζικά τον κόσμο της επιστήμης και της έρευνας. Για παράδειγμα, οι ερευνητικές κοινότητες εφάρμοσαν δοκιμαστικά νέους τρόπους καταγραφής, πιστοποίησης, διάδοσης και διαφύλαξης των επιστημονικών δημοσιεύσεων. Οι πολιτικές έρευνας και χρηματοδότησης πρέπει να προσαρμοστούν σε αυτό το νέο περιβάλλον. Πρέπει να γίνει σύσταση στα κράτη μέλη να προσαρμοστούν και να αναπτύξουν τις πολιτικές τους για την ανοικτή πρόσβαση στις επιστημονικές δημοσιεύσεις.

               (10)

               Η ανοικτή πρόσβαση στα δεδομένα της επιστημονικής έρευνας ενισχύει την ποιότητα των δεδομένων, μειώνει την ανάγκη επανάληψης της έρευνας, επιταχύνει την επιστημονική πρόοδο και συμβάλλει στην καταπολέμηση της επιστημονικής απάτης. Στην τελική της έκθεση: «Αξιοποιώντας τις ευκαιρίες: πώς η Ευρώπη μπορεί να αποκομίσει κέρδη από την πλημμυρίδα των επιστημονικών δεδομένων» (5) τον Οκτώβριο του 2010, η ομάδα εμπειρογνωμόνων υψηλού επιπέδου για τα επιστημονικά δεδομένα τόνισε τη μεγάλη σημασία της ανταλλαγής και της διαφύλαξης αξιόπιστων δεδομένων που παράγονται κατά τη διάρκεια της επιστημονικής διαδικασίας. Συνεπώς, η πολιτική δράση για την πρόσβαση στα δεδομένα είναι επείγουσα και συνιστάται στα κράτη μέλη.

               (11)

               Η διαφύλαξη των αποτελεσμάτων της επιστημονικής έρευνας αποβαίνει προς το δημόσιο συμφέρον. Κατά παράδοση, αποτελούσε ευθύνη των βιβλιοθηκών, ιδίως των εθνικών βιβλιοθηκών νόμιμης απόθεσης. Ο όγκος των παραγόμενων ερευνητικών αποτελεσμάτων σημειώνει τρομακτική αύξηση. Πρέπει να θεσπιστούν μηχανισμοί, υποδομές και λύσεις λογισμικού που να επιτρέπουν τη μακρόχρονη διαφύλαξη των ερευνητικών αποτελεσμάτων σε ψηφιακή μορφή. Η βιώσιμη χρηματοδότηση της διαφύλαξης έχει ύψιστη σημασία, δεδομένου ότι οι δαπάνες επιμέλειας του ψηφιακού περιεχομένου εξακολουθούν να είναι σχετικά υψηλές. Δεδομένης της σημασίας της διαφύλαξης των ερευνητικών αποτελεσμάτων για μελλοντική χρήση, συνιστάται στα κράτη μέλη η δημιουργία ή η ενίσχυση των πολιτικών στον εν λόγω τομέα.

               (12)

               Οι πολιτικές που πρέπει να αναπτυχθούν από τα κράτη μέλη πρέπει να καθορίζονται σε εθνικό επίπεδο ή σε επίπεδο τοπικής αυτοδιοίκησης, ανάλογα με τη συνταγματική κατάσταση και την κατανομή αρμοδιοτήτων για τον καθορισμό της πολιτικής στην έρευνα.

               (13)

               Οι στέρεες ηλεκτρονικές υποδομές που υποστηρίζουν το σύστημα επιστημονικών πληροφοριών θα βελτιώσουν την πρόσβαση στις επιστημονικές πληροφορίες και τη μακροπρόθεσμη διαφύλαξή τους. Με αυτό τον τρόπο μπορεί να προωθηθεί η συνεργατική έρευνα. Σύμφωνα με την ανακοίνωση της Επιτροπής «Υποδομές ΤΠΕ για την ηλ-επιστήμη» (6), οι ηλεκτρονικές υποδομές είναι «ένα περιβάλλον όπου οι ερευνητικοί πόροι (υλισμικό, λογισμικό και περιεχόμενο) είναι εύκολα προσβάσιμοι και ανταλλάξιμοι, όπου αυτό είναι απαραίτητο για την προώθηση καλύτερης και αποτελεσματικότερης έρευνας.» Συνεπώς, συνιστάται η περαιτέρω ανάπτυξη των εν λόγω υποδομών και η διασύνδεσή τους σε ευρωπαϊκό επίπεδο.

               (14)

               Η μετάβαση προς την ανοικτή πρόσβαση αποτελεί παγκόσμια προσπάθεια και αυτό καταδεικνύεται από την «Αναθεωρημένη στρατηγική για τη συμβολή της UNESCO στην προώθηση της ανοικτής πρόσβασης στις επιστημονικές πληροφορίες και την έρευνα» (7) και τη «Δήλωση του ΟΟΣΑ για την πρόσβαση στα ερευνητικά δεδομένα που χρηματοδοτούνται με δημόσιους πόρους» (8). Τα κράτη μέλη πρέπει να συμμετάσχουν στην εν λόγω παγκόσμια προσπάθεια και να δώσουν το παράδειγμα ενισχύοντας ένα ανοικτό και συνεργατικό ερευνητικό περιβάλλον με βάση την αμοιβαιότητα.

               (15)

               Δεδομένης της μεταβατικής φάσης του εκδοτικού τομέα, τα ενδιαφερόμενα μέρη πρέπει να συνεργαστούν ώστε να ανταπεξέλθουν στη μεταβατική διαδικασία και να αναζητήσουν βιώσιμες λύσεις για τη διαδικασία επιστημονικών εκδόσεων.

               (16)

               Στις 12 Δεκεμβρίου 2011, η Επιτροπή ενέκρινε μια δέσμη που συνίσταται σε ανακοίνωση για τα ανοικτά δεδομένα, σε πρόταση οδηγίας για την τροποποίηση της οδηγίας 2003/98/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την περαιτέρω χρήση πληροφοριών του δημόσιου τομέα (9) και σε νέους κανόνες της Επιτροπής για τα έγγραφα που έχει στην κατοχή της. Η δέσμη παρουσίασε τη στρατηγική της Επιτροπής για τα ανοικτά δεδομένα σε ένα ενιαίο συνεκτικό πλαίσιο που περιλαμβάνει δράσεις, συμπεριλαμβανομένης της παρούσας σύστασης.

               (17)

               Η παρούσα σύσταση συνοδεύεται από ανακοίνωση στην οποία η Επιτροπή καθορίζει την πολιτική και το όραμά της για την ανοικτή πρόσβαση στα ερευνητικά αποτελέσματα. Περιγράφει τις δράσεις που θα αναλάβει η Επιτροπή, ως το όργανο που χρηματοδοτεί την επιστημονική έρευνα από τον προϋπολογισμό της Ένωσης.

               (18)

               Μαζί με την παρούσα σύσταση και τη συνοδευτική ανακοίνωση, η Επιτροπή εκδίδει ανακοίνωση με τίτλο «Ενίσχυση των συμπράξεων στον Ευρωπαϊκό Χώρο Έρευνας για αριστεία και ανάπτυξη», στην οποία καθορίζει τις κύριες προτεραιότητες για την ολοκλήρωση του Ευρωπαϊκού Χώρου Έρευνας, μία από τις οποίες είναι η βέλτιστη κυκλοφορία, η πρόσβαση και η μεταφορά της επιστημονικής γνώσης,

         ΣΥΝΙΣΤΑ ΣΤΑ ΚΡΑΤΗ ΜΕΛΗ:

      Ανοικτή πρόσβαση στις επιστημονικές δημοσιεύσεις

               1.

               Καθορισμός σαφών πολιτικών διάδοσης και ανοικτής πρόσβασης στις επιστημονικές δημοσιεύσεις που απορρέουν από έρευνα που χρηματοδοτείται με δημόσιους πόρους. Οι εν λόγω πολιτικές πρέπει να προβλέπουν:

                           —

                           συγκεκριμένους στόχους και δείκτες για τη μέτρηση της προόδου·

                           —

                           προγράμματα υλοποίησής τους, συμπεριλαμβανομένης της κατανομής αρμοδιοτήτων·

                           —

                           σχετικό χρηματοοικονομικό σχεδιασμό.

                     Πρέπει να διασφαλισθεί ότι, ως αποτέλεσμα των εν λόγω πολιτικών:

                           —

                           υπάρχει ανοικτή πρόσβαση στις δημοσιεύσεις που προκύπτουν από έρευνα που χρηματοδοτείται με δημόσιους πόρους το συντομότερο δυνατό, κατά προτίμηση αμέσως και, σε κάθε περίπτωση, το αργότερο εντός έξι μηνών από την ημερομηνία δημοσίευσης και δώδεκα μηνών για τις κοινωνικές και ανθρωπιστικές επιστήμες·

                           —

                           τα συστήματα αδειοδότησης συμβάλλουν στην ανοικτή πρόσβαση στις επιστημονικές δημοσιεύσεις που προκύπτουν από έρευνα που χρηματοδοτείται με δημόσιους πόρους, κατά τρόπο ισόρροπο, σύμφωνα με την ισχύουσα νομοθεσία για τα δικαιώματα πνευματικής ιδιοκτησίας και με την επιφύλαξη της εν λόγω νομοθεσίας, και οι ερευνητές καλούνται να διατηρούν τα δικαιώματα πνευματικής ιδιοκτησίας που κατέχουν κατά τη χορήγηση αδειών σε εκδότες·

                           —

                           το σύστημα ακαδημαϊκής σταδιοδρομίας υποστηρίζει και ανταμείβει τους ερευνητές που υιοθετούν νοοτροπία ανταλλαγής των αποτελεσμάτων της έρευνάς τους, διασφαλίζοντας ιδίως την ανοικτή πρόσβαση στις δημοσιεύσεις τους και αναπτύσσοντας, ενθαρρύνοντας και χρησιμοποιώντας νέα, εναλλακτικά μοντέλα αξιολόγησης της σταδιοδρομίας, συστήματα μέτρησης και δείκτες·

                           —

                           η διαφάνεια βελτιώνεται, ιδίως με την ενημέρωση του κοινού σχετικά με τις συμφωνίες μεταξύ δημοσίων ιδρυμάτων ή ομάδων δημόσιων ιδρυμάτων και εκδοτών για την παροχή επιστημονικών πληροφοριών. Εδώ περιλαμβάνονται συμφωνίες που καλύπτουν τις αποκαλούμενες «μεγάλες ευκαιρίες», δηλαδή δέσμες συνδρομών σε έντυπες και ηλεκτρονικές εφημερίδες που προσφέρονται σε εκπτωτική τιμή·

                           —

                           οι μικρές και μεσαίες επιχειρήσεις και οι ανεξάρτητοι ερευνητές έχουν την ευρύτερη και φθηνότερη δυνατή πρόσβαση στις επιστημονικές δημοσιεύσεις των αποτελεσμάτων της έρευνας που πραγματοποιείται με δημόσια χρηματοδότηση.

               2.

               Διασφαλίζεται ότι οι οργανισμοί χρηματοδότησης της έρευνας που είναι αρμόδιοι για τη διαχείριση της δημόσιας χρηματοδότησης της έρευνας και τα ακαδημαϊκά ιδρύματα που λαμβάνουν δημόσια χρηματοδότηση υλοποιούν τις πολιτικές μέσω:

                           —

                           καθορισμού θεσμικών πολιτικών για τη διάδοση και ανοικτή πρόσβαση στις επιστημονικές δημοσιεύσεις· εκπόνησης σχεδίων υλοποίησης σε επίπεδο ιδρυμάτων χρηματοδότησης·

                           —

                           διάθεσης των αναγκαίων χρηματοδοτικών πόρων για τη διάδοση (συμπεριλαμβανομένης της ανοικτής πρόσβασης), επιτρέποντας διαφορετικούς διαύλους, στους οποίους συγκαταλέγονται οι ψηφιακές ηλεκτρονικές υποδομές όπου κρίνεται σκόπιμο, καθώς και οι νέες και πειραματικές μέθοδοι ακαδημαϊκής επικοινωνίας·

                           —

                           προσαρμογής των προσλήψεων και του συστήματος αξιολόγησης της σταδιοδρομίας ερευνητών και του συστήματος αξιολόγησης για χορήγηση ερευνητικών υποτροφιών σε ερευνητές ώστε να ανταμείβονται αυτοί που υιοθετούν νοοτροπία ανταλλαγής των αποτελεσμάτων της έρευνάς τους. Τα βελτιωμένα συστήματα πρέπει να λαμβάνουν υπόψη τα αποτελέσματα της έρευνας που διατίθενται με ανοικτή πρόσβαση και να αναπτύσσουν, να ενθαρρύνουν και να χρησιμοποιούν εναλλακτικά μοντέλα αξιολόγησης της σταδιοδρομίας, συστήματα μέτρησης και δείκτες·

                           —

                           καθοδήγησης των ερευνητών για τον τρόπο συμμόρφωσής τους με τις πολιτικές ανοικτής πρόσβασης, ιδίως τη διαχείριση των οικείων δικαιωμάτων πνευματικής ιδιοκτησίας με σκοπό τη διασφάλιση ανοικτής πρόσβασης στις δημοσιεύσεις τους·

                           —

                           διεξαγωγής κοινών διαπραγματεύσεων με τους εκδότες για την επίτευξη των βέλτιστων δυνατών όρων πρόσβασης στις δημοσιεύσεις, συμπεριλαμβανομένης της χρήσης και της επαναχρησιμοποίησης·

                           —

                           εξασφάλισης ότι τα αποτελέσματα της έρευνας που λαμβάνει δημόσια χρηματοδότηση είναι εύκολα αναγνωρίσιμα με τα κατάλληλα τεχνικά μέσα, μεταξύ άλλων μέσω των μεταδεδομένων που συνδέονται με τις ηλεκτρονικές εκδόσεις των ερευνητικών αποτελεσμάτων.

      Ανοικτή πρόσβαση στα ερευνητικά δεδομένα

               3.

               Καθορισμός σαφών πολιτικών για τη διάδοση και ανοικτή πρόσβαση στα ερευνητικά δεδομένα που προκύπτουν από έρευνα που χρηματοδοτείται με δημόσιους πόρους. Οι εν λόγω πολιτικές πρέπει να προβλέπουν:

                           —

                           συγκεκριμένους στόχους και δείκτες για τη μέτρηση της προόδου·

                           —

                           σχέδια υλοποίησης και κατανομή ευθυνών (συμπεριλαμβανομένων των κατάλληλων αδειών εκμετάλλευσης)·

                           —

                           σχετικό χρηματοοικονομικό σχεδιασμό.

                     Πρέπει να διασφαλισθεί ότι, ως αποτέλεσμα των εν λόγω πολιτικών:

                           —

                           τα ερευνητικά δεδομένα που προκύπτουν από έρευνα που χρηματοδοτείται με δημόσιους πόρους είναι προσβάσιμα στο κοινό και μπορούν να χρησιμοποιηθούν και να επαναχρησιμοποιηθούν μέσω ψηφιακών ηλεκτρονικών υποδομών· λαμβάνονται δεόντως υπόψη οι ανησυχίες που εγείρονται σε σχέση με την προστασία της ιδιωτικής ζωής, το εμπορικό απόρρητο, την εθνική ασφάλεια, τα νόμιμα εμπορικά συμφέροντα και τα δικαιώματα πνευματικής ιδιοκτησίας· κάθε δεδομένο, τεχνογνωσία ή/και πληροφορία, ανεξάρτητα από τη μορφή ή τη φύση τους, που τηρούνται από ιδιωτικούς φορείς στο πλαίσιο κοινής σύμπραξης δημόσιου/ιδιωτικού τομέα πριν από την ερευνητική δράση και έχουν αναγνωριστεί ως τέτοια, δεν εμπίπτουν στην εν λόγω υποχρέωση·

                           —

                           τα σύνολα δεδομένων καθίστανται εύκολα αναγνωρίσιμα και μπορούν να συνδεθούν με άλλα σύνολα δεδομένων και δημοσιεύσεων, μέσω κατάλληλων μηχανισμών και παρέχονται πρόσθετες πληροφορίες για να καταστεί δυνατή η σωστή αξιολόγηση και χρήση τους·

                           —

                           οι φορείς που είναι αρμόδιοι για τη διαχείριση της έρευνας που χρηματοδοτείται με δημόσιους πόρους και τα ακαδημαϊκά ιδρύματα που χρηματοδοτούνται με δημόσιους πόρους συμβάλλουν στην εφαρμογή της εθνικής πολιτικής με τη δημιουργία μηχανισμών που επιτρέπουν και ανταμείβουν την ανταλλαγή ερευνητικών δεδομένων·

                           —

                           προωθούνται ή/και υλοποιούνται προηγμένα προγράμματα νέων επαγγελματικών προσόντων στον τομέα των τεχνολογιών διαχείρισης δεδομένων.

      Διαφύλαξη και επαναχρησιμοποίηση επιστημονικών πληροφοριών

               4.

               Ενίσχυση της διαφύλαξης επιστημονικών πληροφοριών με:

                           —

                           προσδιορισμό και υλοποίηση πολιτικών, καθώς και κατανομή αρμοδιοτήτων για τη διαφύλαξη των επιστημονικών πληροφοριών, μαζί με σχετικό χρηματοοικονομικό σχεδιασμό, προκειμένου να διασφαλισθεί η επιμέλεια και η μακροπρόθεσμη διαφύλαξη των ερευνητικών αποτελεσμάτων (πρωτογενή ερευνητικά δεδομένα και όλα τα άλλα αποτελέσματα, συμπεριλαμβανομένων των δημοσιεύσεων)·

                           —

                           διασφάλιση ότι έχει θεσπιστεί ένα αποτελεσματικό σύστημα κατάθεσης ηλεκτρονικών επιστημονικών πληροφοριών, το οποίο καλύπτει δημοσιεύσεις ψηφιακής αρχικής προέλευσης και, όπου κρίνεται σκόπιμο, τα σχετικά σύνολα δεδομένων·

                           —

                           διατήρηση του υλισμικού και του λογισμικού που χρειάζεται για την ανάγνωση των πληροφοριών στο μέλλον ή με μεταφορά των πληροφοριών σε νέο λογισμικό και υλισμικό περιβάλλον, σε τακτά διαστήματα·

                           —

                           διαμόρφωση προϋποθέσεων για τους άμεσα ενδιαφερόμενους ώστε να προσφέρουν υπηρεσίες προστιθέμενης αξίας με βάση την επαναχρησιμοποίηση των επιστημονικών πληροφοριών.

      Ηλεκτρονικές υποδομές

               5.

               Περαιτέρω ανάπτυξη ηλεκτρονικών υποδομών που υποστηρίζουν το σύστημα διάδοσης επιστημονικών πληροφοριών με:

                           —

                           υποστήριξη υποδομών επιστημονικών δεδομένων για τη διάδοση των γνώσεων, ερευνητικών ιδρυμάτων και φορέων χρηματοδότησης για την εξέταση όλων των σταδίων του κύκλου ζωής των δεδομένων. Στα εν λόγω στάδια πρέπει να περιλαμβάνεται η απόκτηση, η επιμέλεια, τα μεταδεδομένα, η προέλευση, τα μόνιμα αναγνωριστικά στοιχεία, η αδειοδότηση, η πιστοποίησης της γνησιότητας και η ακεραιότητα των δεδομένων. Πρέπει να αναπτυχθούν προσεγγίσεις που θα παρέχουν κοινή μορφή και δομή στην αναζήτηση δεδομένων από διάφορους επιστημονικούς κλάδους, περιορίζοντας με τον τρόπο αυτό την καμπύλη εκμάθησης που απαιτείται για την επίτευξη παραγωγικότητας·

                           —

                           υποστήριξη της ανάπτυξης και της κατάρτισης νέων ομάδων εμπειρογνωμόνων υπολογιστικής επιστήμης έντασης δεδομένων, συμπεριλαμβανομένων των ειδικών, των τεχνικών και των διαχειριστών δεδομένων·

                           —

                           μόχλευση και αξιοποίηση των υφιστάμενων πόρων για την επίτευξη οικονομικής αποδοτικότητας και καινοτομίας στους τομείς των εργαλείων ανάλυσης, των οπτικοποιήσεων, της υποστήριξης λήψης αποφάσεων, των μοντέλων και των εργαλείων μοντελοποίησης, των προσομοιώσεων, των νέων αλγορίθμων και του επιστημονικού λογισμικού·

                           —

                           ενίσχυση της υποδομής για την πρόσβαση σε επιστημονικές πληροφορίες και τη διαφύλαξή τους σε εθνικό επίπεδο, και εξασφάλιση των αναγκαίων χρηματοδοτικών πόρων·

                           —

                           διασφάλιση της ποιότητας και της αξιοπιστίας της υποδομής, συμπεριλαμβανομένης της χρήσης μηχανισμών πιστοποίησης για χώρους αποθήκευσης·

                           —

                           διασφάλιση της διαλειτουργικότητας μεταξύ ηλεκτρονικών υποδομών σε εθνικό και παγκόσμιο επίπεδο.

               6.

               Διασφάλιση συνεργειών μεταξύ εθνικών ηλεκτρονικών υποδομών σε ευρωπαϊκό και παγκόσμιο επίπεδο με:

                           —

                           συμβολή στη διαλειτουργικότητα των ηλεκτρονικών υποδομών, ιδίως στη διαχείριση της ανταλλαγής επιστημονικής δεδομένων, λαμβάνοντας υπόψη τις εμπειρίες από υπάρχοντα έργα, υποδομές και λογισμικό που αναπτύχθηκε σε ευρωπαϊκό και παγκόσμιο επίπεδο·

                           —

                           υποστήριξη διακρατικών συνεργατικών προσπαθειών που προωθούν τη χρήση και την ανάπτυξη της υποδομής των τεχνολογιών των πληροφοριών και των επικοινωνιών για την τριτοβάθμια εκπαίδευση και την έρευνα.

      Πλειονομερής διάλογος ενδιαφερομένων σε εθνικό, ευρωπαϊκό και διεθνές επίπεδο

               7.

               Συμμετοχή στον πλειονομερή διάλογο ενδιαφερομένων σε εθνικό, ευρωπαϊκό ή/και διεθνές επίπεδο για τον τρόπο προώθησης της ανοικτής πρόσβασης και διαφύλαξης των επιστημονικών πληροφοριών. Οι συμμετέχοντες πρέπει ιδίως να εξετάζουν:

                           —

                           τους τρόπους σύνδεσης των δημοσιεύσεων με τα υποκείμενα δεδομένα·

                           —

                           τους τρόπους βελτίωσης της πρόσβασης και διατήρησης του κόστους υπό έλεγχο, π.χ. μέσω κοινών διαπραγματεύσεων με τους εκδότες·

                           —

                           νέους δείκτες έρευνας και βιβλιομετρική ανάλυση που περιλαμβάνει όχι μόνο επιστημονικές δημοσιεύσεις αλλά και σύνολα δεδομένων και άλλα είδη αποτελεσμάτων της ερευνητικής δραστηριότητας και τις επιδόσεις μεμονωμένων ερευνητών·

                           —

                           νέα συστήματα ανταμοιβής και δομές·

                           —

                           την προώθηση της αρχής της ανοικτής πρόσβασης και της εφαρμογής της σε διεθνές επίπεδο, ιδίως στο πλαίσιο πρωτοβουλιών διμερούς, πολυμερούς και διεθνούς συνεργασίας.

      Διαρθρωμένος συντονισμός των κρατών μελών σε επίπεδο ΕΕ και παρακολούθηση της σύστασης

               8.

               Ορισμός έως τα τέλη του έτους ενός εθνικού σημείου αναφοράς του οποίου τα καθήκοντα είναι:

                           —

                           ο συντονισμός των μέτρων που απαριθμούνται στην παρούσα σύσταση·

                           —

                           η ανάληψη ρόλου συνομιλητή με την Ευρωπαϊκή Επιτροπή για θέματα που αφορούν την πρόσβαση στις επιστημονικές πληροφορίες και τη διαφύλαξή τους, ιδίως δε καλύτερος ορισμός των κοινών αρχών και προτύπων, των μέτρων υλοποίησης και νέων τρόπων διάδοσης και ανταλλαγής της έρευνας στον Ευρωπαϊκό Χώρο Έρευνας·

                           —

                           υποβολή εκθέσεων σχετικά με την παρακολούθηση της παρούσας σύστασης.

      Επανεξέταση και υποβολή εκθέσεων

               9.

               Ενημέρωση της Επιτροπής 18 μήνες από την ημερομηνία δημοσίευσης της παρούσας σύστασης στην Επίσημη Εφημερίδα της Ευρωπαϊκής Ένωσης, και στη συνέχεια ανά διετία, σχετικά με τη δράση που έχει αναληφθεί ως απάντηση στα διάφορα στοιχεία της παρούσας σύστασης, σύμφωνα με διατυπώσεις που πρέπει να προσδιοριστούν και να συμφωνηθούν. Με βάση τα ανωτέρω, η Επιτροπή θα επανεξετάσει την πρόοδο που θα έχει σημειωθεί σε ολόκληρη την ΕΕ προκειμένου να εκτιμήσει κατά πόσο απαιτείται περαιτέρω δράση για την επίτευξη των στόχων που καθορίζονται στην παρούσα σύσταση.

      Βρυξέλλες, 17 Ιουλίου 2012.

            Για την Επιτροπή

         Neelie KROES

            Αντιπρόεδρος

      (1)  COM(2010) 2020 τελικό της 3.3.2010, διατίθεται στον ιστότοπο: http://eur-lex.europa.eu/LexUriServ/LexUriServ.do?uri=COM:2010:2020:FIN:EN:PDF.

      (2)  COM(2010) 245 τελικό/2 της 26.8.2010, διατίθεται στον ιστότοπο http://eur-lex.europa.eu/LexUriServ/LexUriServ.do?uri=COM:2010:0245:FIN:EN:PDF.

      (3)  COM(2010) 546 τελικό της 6.10.2010, διατίθεται στον ιστότοπο http://ec.europa.eu/research/innovation-union/pdf/innovation-union-communication_en.pdf#view=fit&pagemode=none.

      (4)  COM(2007) 56 τελικό της 14.2.2007· διατίθεται στον ιστότοπο http://eur-lex.europa.eu/LexUriServ/LexUriServ.do?uri=CELEX:52007DC0056:EN:NOT.

      (5)  Http://cordis.europa.eu/fp7/ict/υπερυψηλής/docs/hlg-sdi-report.pdf.

      (6)  COM(2009) 108 τελικό.

      (7)  http://www.unesco.org/new/fileadmin/MULTIMEDIA/HQ/CI/CI/images/GOAP/OAF2011/213342e.pdf.

      (8)  http://www.oecd.org/dataoecd/9/61/38500813.pdf.

      (9)  ΕΕ L 345 της 31.12.2003, σ. 90.


title: Σύσταση του Συμβουλίου, της 14ης Ιουλίου 2015, σχετικά με το εθνικό πρόγραμμα μεταρρυθμίσεων της Ρουμανίας για το 2015, στην οποία διατυπώνεται γνώμη του Συμβουλίου σχετικά με το πρόγραμμα σύγκλισης της Ρουμανίας για το 2015

text:
               18.8.2015

               EL

               Επίσημη Εφημερίδα της Ευρωπαϊκής Ένωσης

               C 272/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 14ης Ιουλίου 2015
   σχετικά με το εθνικό πρόγραμμα μεταρρυθμίσεων της Ρουμανίας για το 2015, στην οποία διατυπώνεται γνώμη του Συμβουλίου σχετικά με το πρόγραμμα σύγκλισης της Ρουμανίας για το 2015
   (2015/C 272/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση —με την ονομασία «Ευρώπη 2020»— που να βασίζεται σε ενισχυμένο συντονισμό των οικονομικών πολιτικών. Η στρατηγική επικεντρώνεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (2)

               Βάσει των προτάσεων της Επιτροπής, το Συμβούλιο εξέδωσε στις 14 Ιουλίου 2015 σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης και στις 21 Οκτωβρίου 2010 απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (3). Οι δυο τους συναποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις εθνικές οικονομικές πολιτικές και τις πολιτικές απασχόλησης.

               (3)

               Στις 8 Ιουλίου 2014 το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Ρουμανίας για το 2014 και εξέδωσε τη γνώμη του σχετικά με το επικαιροποιημένο πρόγραμμα σύγκλισης της Ρουμανίας για το 2014.

               (4)

               Στις 28 Νοεμβρίου 2014 η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του ευρωπαϊκού εξαμήνου του 2015 σχετικά με τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία η Ρουμανία προσδιορίζεται ως ένα από τα κράτη μέλη για τα οποία θα διενεργηθεί εμπεριστατωμένη επισκόπηση.

               (5)

               Στις 18 Δεκεμβρίου 2014 το Ευρωπαϊκό Συμβούλιο ενέκρινε τις προτεραιότητες για την τόνωση των επενδύσεων, την εντατικοποίηση των διαρθρωτικών μεταρρυθμίσεων και την υλοποίηση υπεύθυνης και ευνοϊκής για την ανάπτυξη δημοσιονομικής εξυγίανσης.

               (6)

               Στις 26 Φεβρουαρίου 2015 η Επιτροπή δημοσίευσε την έκθεσή της για τη Ρουμανία για το 2015. Στην έκθεση αυτή αξιολογήθηκε η πρόοδος της Ρουμανίας όσον αφορά την αντιμετώπιση των ειδικών ανά χώρα συστάσεων που είχαν εγκριθεί στις 8 Ιουλίου 2014. Η εν λόγω έκθεση περιλαμβάνει επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Η ανάλυση της Επιτροπής την οδηγεί στο συμπέρασμα ότι η Ρουμανία αντιμετωπίζει μακροοικονομικές ανισορροπίες, οι οποίες απαιτούν δράση σε επίπεδο πολιτικής και παρακολούθηση. Με τα τρία διαδοχικά προγράμματα ΕΕ-ΔΝΤ, οι εξωτερικές και εσωτερικές ανισορροπίες έχουν μειωθεί σημαντικά. Ωστόσο, οι κίνδυνοι για τη Ρουμανία από τη σχετικά υψηλή αρνητική καθαρή διεθνή επενδυτική θέση και την ασθενή μεσοπρόθεσμη εξαγωγική ικανότητα χρειάζονται προσοχή. Εξακολουθούν να υπάρχουν εξωτερικά και εσωτερικά τρωτά σημεία στον τραπεζικό τομέα.

               (7)

               Στις 30 Απριλίου 2015 η Ρουμανία υπέβαλε το εθνικό της πρόγραμμα μεταρρυθμίσεων για το 2015 και το πρόγραμμα σύγκλισης του 2015. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (8)

               Στις 22 Οκτωβρίου 2013 το Συμβούλιο εξέδωσε την απόφαση 2013/531/ΕΕ (5), στην οποία δεσμεύθηκε να παράσχει μεσοπρόθεσμη χρηματοδοτική συνδρομή ανώτατου ύψους 2 δισεκατομμυρίων ευρώ προς τη Ρουμανία για την περίοδο έως τον Σεπτέμβριο του 2015. Η εν λόγω συνδρομή εξαρτάται από την εφαρμογή μιας σφαιρικής οικονομικής πολιτικής. Μολονότι, υπό τις παρούσες συνθήκες της αγοράς, η Ρουμανία δεν σκοπεύει να ζητήσει την εκταμίευση οιασδήποτε δόσης, η προληπτική συνδρομή αναμένεται να συμβάλει στην εδραίωση της μακροοικονομικής, δημοσιονομικής και χρηματοπιστωτικής σταθερότητας και, μέσω της εφαρμογής των διαρθρωτικών μεταρρυθμίσεων, να αυξήσει την ανθεκτικότητα και το αναπτυξιακό δυναμικό της οικονομίας. Μόλις η Ρουμανία εξέλθει από το πρόγραμμα, θα επανενταχθεί πλήρως στο πλαίσιο του ευρωπαϊκού εξαμήνου.

               (9)

               Η Ρουμανία υπάγεται επί του παρόντος στο προληπτικό σκέλος του συμφώνου σταθερότητας και ανάπτυξης. Στο πρόγραμμα σύγκλισης η Ρουμανία ζήτησε προσωρινή απόκλιση κατά 0,5 % του ΑΕΠ από την απαιτούμενη πορεία προσαρμογής προς τον μεσοπρόθεσμο στόχο λόγω των σχεδιαζόμενων διαρθρωτικών μεταρρυθμίσεων. Δεδομένου ότι το πρόγραμμα δεν παρείχε επαρκώς λεπτομερείς πληροφορίες για τις σχεδιαζόμενες διαρθρωτικές μεταρρυθμίσεις, το Συμβούλιο δεν είναι σε θέση να αξιολογήσει την αξιοπιστία τους. Η Ρουμανία έχει επίσης ζητήσει την εφαρμογή της ρήτρας μεταρρύθμισης του συνταξιοδοτικού συστήματος. Η επιλεξιμότητα της μεταρρύθμισης υπόκειται σε επιβεβαίωση από τη Eurostat. Με βάση τις εαρινές προβλέψεις της Επιτροπής του 2015, το προβλεπόμενο διαρθρωτικό έλλειμμα 3,4 % του ΑΕΠ το 2016, δεν θα διασφάλιζε κατάλληλο περιθώριο ασφαλείας σε σχέση με την τιμή αναφοράς του 3 % του ΑΕΠ που προβλέπει η Συνθήκη. Συνεπώς, το Συμβούλιο είναι της γνώμης ότι η Ρουμανία δεν πληροί τις προϋποθέσεις για να επωφεληθεί της ζητηθείσης προσωρινής απόκλισης το 2016.

               (10)

               Με το πρόγραμμα σύγκλισης του 2015 η κυβέρνηση σχεδιάζει τη διατήρηση του ονομαστικού ελλείμματος στο 1,5 % του ΑΕΠ το 2015 και τη μείωσή του στο 0,8 % του ΑΕΠ το 2018. Η κυβέρνηση σχεδιάζει να επιτύχει τον μεσοπρόθεσμο στόχο —διαρθρωτικό έλλειμμα 1,0 % του ΑΕΠ— από το 2016 και μετά. Σύμφωνα με το πρόγραμμα σύγκλισης, ο δείκτης δημόσιου χρέους προς το ΑΕΠ αναμένεται να κορυφωθεί στο 40,1 % το 2015, και να μειωθεί σταδιακά στη συνέχεια, φτάνοντας στο 37,1 % το 2018. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό. Σημαντικά μέτρα που αυξάνουν το έλλειμμα τα οποία εγκρίθηκαν από την κυβέρνηση στις 25 Μαρτίου και από τη Γερουσία στις 27 Απριλίου (6) και λήφθηκαν υπόψη στις εαρινές προβλέψεις της Επιτροπής του 2015, δεν περιλαμβάνονται στο πρόγραμμα σύγκλισης, ενώ τούτο απαιτείται από τον κώδικα δεοντολογίας. Τα μέτρα για τη στήριξη των σχεδιαζόμενων στόχων για το έλλειμμα από το 2016 και μετά δεν έχουν διευκρινιστεί επαρκώς. Με βάση τις εαρινές προβλέψεις της Επιτροπής του 2015, το διαρθρωτικό ισοζύγιο προβλέπεται να αποκλίνει το 2015 κατά 0,3 % του ΑΕΠ από τον μεσοπρόθεσμο στόχο. Τούτο υπερβαίνει ελαφρά την απόκλιση κατά 0,25 % του ΑΕΠ που επιτρέπεται δυνάμει του προγράμματος του ισοζυγίου πληρωμών υπό την προϋπόθεση ότι η συγχρηματοδότηση των χρηματοδοτούμενων από την ΕΕ έργων είναι σύμφωνη με ό,τι προβλεπόταν στον προϋπολογισμό.Η απόκλιση πρόκειται να γίνει πιο αισθητή το 2016 ανερχόμενη στο 2,4 %, ενώ απαιτείται προσαρμογή 0,3 % του ΑΕΠ. Ως εκ τούτου, θα χρειασθούν περαιτέρω μέτρα το 2015 και το 2016. Με βάση την αξιολόγηση του προγράμματος σύγκλισης και λαμβάνοντας υπόψη τις εαρινές προβλέψεις της Επιτροπής του 2015, το Συμβούλιο είναι της γνώμης ότι υπάρχει κίνδυνος μη συμμόρφωσης της Ρουμανίας με τις διατάξεις του συμφώνου σταθερότητας και ανάπτυξης.

               (11)

               Το δημοσιονομικό πλαίσιο της Ρουμανίας είναι σε γενικές γραμμές υγιές, αλλά δεν εφαρμόζεται αποτελεσματικά. Οι μεσοπρόθεσμες και μακροπρόθεσμες δημογραφικές τάσεις και το χαμηλό επίπεδο ανάπτυξης της αγοράς εργασίας ενδέχεται να θέσουν σε κίνδυνο τη μακροπρόθεσμη βιωσιμότητα του συνταξιοδοτικού συστήματος. Η μεταρρύθμιση του συνταξιοδοτικού συστήματος που άρχισε το 2010 έχει ήδη επιφέρει ορισμένες βελτιώσεις, αλλά ο νόμος για την εξίσωση της νόμιμης ηλικίας συνταξιοδότησης ανδρών και γυναικών από το 2035 που προτάθηκε από την κυβέρνηση τον Δεκέμβριο του 2013, δεν έχει ακόμη εγκριθεί από την Κάτω Βουλή του Κοινοβουλίου.

               (12)

               Η πρόσφατη περικοπή των εισφορών κοινωνικής ασφάλισης των εργοδοτών έχει μειώσει τη φορολογική επιβάρυνση της εργασίας, αλλά με μη στοχευμένο τρόπο. Η φορολογική επιβάρυνση των χαμηλότερων εισοδημάτων παραμένει υψηλή (40 %) σε σχέση με άλλες ευρωπαϊκές χώρες. Η φορολογική απάτη και η φοροαποφυγή εξακολουθούν να αποτελούν σημαντική πρόκληση και στερούν φορολογικά έσοδα. Έχουν γίνει τα πρώτα βήματα στο εγχείρημα που προβλέπεται να αποτελέσει μια εν εξελίξει αναδιοργάνωση της φορολογικής διοίκησης της Ρουμανίας. Πιλοτικό σχέδιο συμμόρφωσης με στόχο την αδήλωτη εργασία, τη δήλωση μισθών χαμηλότερων των κανονικών και τη φοροδιαφυγή εφαρμόστηκε σε δύο περιφέρειες το 2014 και θα αναπτυχθεί περαιτέρω το 2015. Το επίπεδο της περιβαλλοντικής φορολογίας αυξήθηκε το 2014 προσεγγίζοντας τον μέσο όρο της ΕΕ.

               (13)

               Ενώ έγιναν αισθητές ορισμένες βελτιώσεις το 2014, τα ποσοστά απασχόλησης και δραστηριότητας εξακολουθούν να είναι ιδιαίτερα χαμηλά μεταξύ των γυναικών, των νέων, των εργαζομένων μεγαλύτερης ηλικίας και των Ρομά. Οι ενεργητικές πολιτικές για την αγορά εργασίας έχουν αναθεωρηθεί, αλλά η συνολική συμμετοχή σε ενεργητικά μέτρα για την αγορά εργασίας και στη χρηματοδότησή τους παραμένουν χαμηλή, ιδίως όσον αφορά την επαγγελματική κατάρτιση, τα προγράμματα που οδηγούν στην αναγνώριση της προηγούμενης εκπαίδευσης, τα κίνητρα κινητικότητας και τα μέτρα που έχουν ως στόχο τους μακροχρόνια ανέργους. Η Ρουμανία έχει λάβει μέτρα για την αντιμετώπιση της ανεργίας των νέων, ιδίως μέσω των Εγγυήσεων για τη Νεολαία, αλλά σημειώθηκαν καθυστερήσεις στην εφαρμογή. Δεν έχει σημειωθεί πρόοδος στον καθορισμό διαφανών κατευθυντήριων γραμμών για τον καθορισμό του κατώτατου μισθού. Η δημόσια υπηρεσία απασχόλησης, για να είναι σε θέση να παρέχει εξατομικευμένες υπηρεσίες και συνεπέστερη παροχή προς όλες τις ομάδες στόχους, θα χρειαστεί αυξημένη ικανότητα, ιδίως όσον αφορά την στελέχωση, και ένα πλαίσιο ολοκληρωμένης υλοποίησης για μέτρα που συγχρηματοδοτούνται από τα ευρωπαϊκά διαρθρωτικά και επενδυτικά ταμεία.

               (14)

               Η Ρουμανία αντιμετωπίζει διάφορες προκλήσεις στον τομέα της εκπαίδευσης: το ποσοστό πρόωρης εγκατάλειψης του σχολείου παραμένει αρκετά πάνω από τον μέσο όρο της ΕΕ· η διαθεσιμότητα και η πρόσβαση σε υπηρεσίες προσχολικής εκπαίδευσης και φροντίδας είναι περιορισμένες, ιδίως σε αγροτικές περιοχές και για την κοινότητα των Ρομά· η συμμετοχή στη δια βίου μάθηση παραμένει πολύ κάτω από τον μέσο όρο της ΕΕ· η ποιότητα της τριτοβάθμιας εκπαίδευσης και η συνάφειά της με την αγορά εργασίας είναι ανεπαρκείς· και το ποσοστό ολοκλήρωσης της τριτοβάθμιας εκπαίδευσης εξακολουθεί να είναι το δεύτερο χαμηλότερο στην Ένωση. Η Ρουμανία έχει αρχίσει να αντιμετωπίζει τις προκλήσεις αυτές με άνιση πρόοδο στους διαφόρους τομείς και, μέχρι σήμερα, ελάχιστο ορατό τελικό αποτέλεσμα. Η Ρουμανία υιοθέτησε τον Ιούνιο του 2015 δύο εθνικές στρατηγικές, την εθνική στρατηγική για τη διά βίου μάθηση και την εθνική στρατηγική για τη μείωση της πρόωρης εγκατάλειψης του σχολείου. Είναι πλέον σημαντικό να λάβει μέτρα για την ταχεία εφαρμογή τους. Εθνικό πρόγραμμα για την προσχολική εκπαίδευση και φροντίδα έχει σχεδιαστεί για την περίοδο 2014-2019 και θα τεθεί σε ισχύ κατά τη νέα σχολική χρονιά 2015-2016. Έχει χαραχθεί στρατηγική για την τριτοβάθμια εκπαίδευση, στόχος της οποίας είναι η αύξηση της συνάφειας της τριτοβάθμιας εκπαίδευσης, μέσω της μεγαλύτερης ευθυγράμμισής της με τις ανάγκες της αγοράς εργασίας, και η βελτίωση της πρόσβασης στην τριτοβάθμια εκπαίδευση για τις μειονεκτούσες ομάδες. Εφαρμόστηκαν μέτρα για τη βελτίωση της επαγγελματικής εκπαίδευσης και κατάρτισης και των προγραμμάτων μαθητείας.

               (15)

               Το ρουμανικό σύστημα ιατροφαρμακευτικής περίθαλψης χαρακτηρίζεται από φτωχά θεραπευτικά αποτελέσματα, κακή οικονομική και γεωγραφική προσβασιμότητα, χαμηλή χρηματοδότηση και αναποτελεσματική χρήση πόρων. Υπάρχει υψηλός βαθμός εξάρτησης από ενδονοσοκομειακές υπηρεσίες και το σύστημα πάσχει από εκτεταμένο αναποτελεσματικό νοσοκομειακό δίκτυο, αδύναμα και κατακερματισμένα δίκτυα παραπομπών, καθώς και από τη διάθεση χαμηλού ποσοστού δαπανών για την πρωτοβάθμια υγειονομική περίθαλψη. Επιπλέον, η ευρεία χρήση των άτυπων πληρωμών στο δημόσιο σύστημα υγείας μειώνει περαιτέρω την προσβασιμότητα, την αποτελεσματικότητα και την ποιότητα του συστήματος. Διάφορα μέτρα και μεταρρυθμίσεις που έχουν τεθεί σε εφαρμογή στον τομέα της υγειονομικής περίθαλψης έχουν μειώσει το χρηματοδοτικό κενό και έχουν βελτιώσει το επίπεδο και την αποτελεσματικότητα των υπηρεσιών. Η εθνική στρατηγική για την υγεία 2014-2020, που καθορίζει τη στρατηγική βάση για τις μεταρρυθμίσεις στον τομέα της υγείας, εγκρίθηκε τον Δεκέμβριο του 2014 και πρόκειται να τεθεί σε εφαρμογή. Το Υπουργείο Υγείας και η Εθνική Υπηρεσία Ασφάλισης Υγείας εξετάζουν διάφορα μέτρα για τη βελτίωση του συστήματος χρηματοδότησης της υγειονομικής περίθαλψης.

               (16)

               Η μείωση της φτώχειας και του κοινωνικού αποκλεισμού παραμένει σημαντική πρόκληση για τη Ρουμανία. Αν και μειώνεται, το ποσοστό ατόμων που αντιμετωπίζουν κίνδυνο φτώχειας ή κοινωνικού αποκλεισμού παρέμεινε το 2013 υψηλό, στο 40 %, πολύ πάνω από τον μέσο όρο της ΕΕ. Η αποτελεσματικότητα των κοινωνικών μεταβιβάσεων (εκτός των συντάξεων) στη μείωση της φτώχειας φαίνεται περιορισμένη και είναι ιδιαίτερα χαμηλή στην περίπτωση των παιδιών. Οι κοινωνικές μεταβιβάσεις δεν συνδέονται επαρκώς με μέτρα ενεργοποίησης. Η εφαρμογή της μεταρρύθμισης της κοινωνικής πρόνοιας, το 2011, εξακολουθεί να καθυστερεί. Η στρατηγική για την κοινωνική ένταξη και την καταπολέμηση της φτώχειας και τα συνδεόμενα σχέδια δράσης εγκρίθηκαν στις 27 Μαΐου 2015. Περιορισμένη πρόοδος σημειώθηκε όσον αφορά την εισαγωγή του ελάχιστου εισοδήματος ένταξης, το οποίο αναμένεται να απλουστεύσει την κοινωνική πρόνοια συνδυάζοντας τρεις υπάρχουσες κοινωνικές μεταβιβάσεις και, επίσης, να ενισχύσει τη σύνδεση με μέτρα ενεργοποίησης. Το 2013 εκδόθηκε από την κυβέρνηση νόμος για την κοινωνική οικονομία που αποσκοπεί στην κανονιστική ρύθμιση του τομέα της κοινωνικής οικονομίας και στη βελτίωση της συμμετοχής των ευάλωτων πληθυσμιακών ομάδων στην αγορά εργασίας, αλλά παραμένει υπό συζήτηση στο Κοινοβούλιο. Ελάχιστα αποτελεσματικά μέτρα ελήφθησαν για την ένταξη του πληθυσμού των Ρομά. Ωστόσο, τον Ιανουάριο του 2015 θεσπίστηκε, με κάποια καθυστέρηση, αναθεωρημένη στρατηγική για την ένταξη των Ρομά, αλλά η εφαρμογή της έχει καθυστερήσει.

               (17)

               Η διοικητική ικανότητα της Ρουμανίας είναι περιορισμένη, κατακερματισμένη και χαρακτηρίζεται από ασαφή ανάθεση αρμοδιοτήτων, γεγονός που λειτουργεί ως τροχοπέδη για την ανταγωνιστικότητα της οικονομίας. Τα βασικά αίτια των διαρθρωτικών αδυναμιών εντοπίστηκαν και τον Οκτώβριο του 2014 εγκρίθηκε στρατηγική για την αντιμετώπιση των προκλήσεων στη δημόσια διοίκηση και την ιεράρχηση και τον συντονισμό των πολιτικών, μαζί με σχέδιο δράσης για την εφαρμογή της κατά την περίοδο 2014-2020. Ωστόσο, η εφαρμογή έχει καθυστερήσει σημαντικά. Παρατυπίες στις διαδικασίες δημόσιων συμβάσεων είχαν ως αποτέλεσμα σημαντικές καθυστερήσεις στην εκτέλεση των προγραμμάτων των ταμείων της ΕΕ. Ο αντίκτυπός τους είναι αρνητικός στο επιχειρηματικό περιβάλλον και αποτελούν ανασχετικό παράγοντα για τις τόσο αναγκαίες επενδύσεις σε υποδομές.

               (18)

               Έχει σημειωθεί κάποια πρόοδος όσον αφορά την ενίσχυση της ανεξαρτησίας, της ποιότητας και της αποτελεσματικότητας του δικαστικού συστήματος, την καταπολέμηση της διαφθοράς σε όλα τα επίπεδα, καθώς και τη διασφάλιση της αποτελεσματικής εφαρμογής των δικαστικών αποφάσεων. Ωστόσο, η εφαρμογή των δικαστικών αποφάσεων παραμένει σε πολλές περιπτώσεις ανεπαρκής και η πρόοδος που σημειώθηκε στην πρόληψη και καταπολέμηση της διαφθοράς μικρής κλίμακας ήταν πιο περιορισμένη. Αυτοί οι σημαντικοί τομείς πολιτικής θα καλυφθούν από τον μηχανισμό συνεργασίας και ελέγχου.

               (19)

               Οι κρατικές επιχειρήσεις πλήττονται από υποτονική παραγωγικότητα, συμβάλλουν στην έλλειψη ρευστότητας στην οικονομία, επιβαρύνουν τον προϋπολογισμό της γενικής κυβέρνησης —ως ενδεχόμενες υποχρεώσεις— και αντιπροσωπεύουν το 50 % των φορολογικών οφειλών του συνόλου των επιχειρήσεων. Η εταιρική διακυβέρνηση αποτελεί καθοριστικό παράγοντα για τον προσδιορισμό της απόδοσης των κρατικών επιχειρήσεων. Το τρέχον πλαίσιο διακυβέρνησής τους δεν εμποδίζει την πολιτική παρέμβαση στην καθημερινή διαχείριση των επιχειρήσεων, ούτε εγγυάται έναν διαχωρισμό μεταξύ της ιδιοκτησίας από δημόσιες αρχές και των λειτουργιών χάραξης πολιτικής. Μέχρι την έκδοση του έκτακτου κυβερνητικού διατάγματος 109/2011 δεν είχαν θεσπιστεί συστηματικά ειδικοί κανόνες για κρατικές επιχειρήσεις. Διάφοροι τομείς παραμένουν ακάλυπτοι και, στην πράξη, δεν τηρούνται πάντοτε οι κανόνες. Δεν έχει σημειωθεί πρόοδος όσον αφορά τη μεταρρύθμιση της εταιρικής διακυβέρνησης των κρατικών επιχειρήσεων στους τομείς της ενέργειας και των μεταφορών.

               (20)

               Στο πλαίσιο του ευρωπαϊκού εξαμήνου, η Επιτροπή προέβη σε σφαιρική ανάλυση της οικονομικής πολιτικής της Ρουμανίας και τη δημοσίευσε στην έκθεση για τη χώρα για το 2015. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί στη Ρουμανία κατά τα προηγούμενα έτη. Έλαβε υπόψη όχι μόνο τη χρησιμότητά τους για την άσκηση βιώσιμης δημοσιονομικής και κοινωνικοοικονομικής πολιτικής στη Ρουμανία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του ευρωπαϊκού εξαμήνου αποτυπώνονται στις συστάσεις 1 έως 4 κατωτέρω.

               (21)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης και η γνώμη του (7) αποτυπώνεται ιδίως στη σύσταση 1 κατωτέρω.

               (22)

               Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σύγκλισης. Οι συστάσεις του σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 4 κατωτέρω,

         ΣΥΝΙΣΤΑ στη Ρουμανία να αναλάβει δράση το 2015 και το 2016 προκειμένου:

               1.

               Να λάβει όλα τα απαραίτητα μέτρα ώστε να ολοκληρωθεί το πρόγραμμα χρηματοδοτικής συνδρομής.

               2.

               Να περιορίσει την απόκλιση από τον μεσοπρόθεσμο δημοσιονομικό στόχο, το 2015, σε μέγιστο ποσοστό 0,25 % του ΑΕΠ, όπως προσδιορίζεται στο πρόγραμμα του ισοζυγίου πληρωμών 2013-2015 και να εξασφαλίσει την επιστροφή στον μεσοπρόθεσμο δημοσιονομικό στόχο το 2016. Να εφαρμόσει τη σφαιρική στρατηγική φορολογικής συμμόρφωσης, να ενισχύσει τα συστήματα επαλήθευσης ελέγχου για την αντιμετώπιση της αδήλωτης εργασίας και να προωθήσει την εξίσωση των ορίων ηλικίας συνταξιοδότησης για τους άνδρες και τις γυναίκες.

               3.

               Να ενισχύσει τη λήψη μέτρων για την αγορά εργασίας, ιδίως για τους μη καταχωρισμένους νέους και τους μακροχρόνια ανέργους. Να εξασφαλίσει την επαρκή στελέχωση της εθνικής υπηρεσίας απασχόλησης. Να θεσπίσει, σε διαβούλευση με τους κοινωνικούς εταίρους και σύμφωνα με τις εθνικές πρακτικές, σαφείς κατευθυντήριες γραμμές για τον καθορισμό του κατώτατου μισθού με διαφάνεια. Να θεσπίσει το ελάχιστο εισόδημα ένταξης. Να αυξήσει την παροχή και την ποιότητα προσχολικής εκπαίδευσης και φροντίδας, ιδίως για τους Ρομά. Να αναλάβει δράση υπέρ της υλοποίησης της εθνικής στρατηγικής για τη μείωση της πρόωρης εγκατάλειψης του σχολείου. Να εξακολουθήσει την εφαρμογή της εθνικής στρατηγικής για την υγεία 2014-2020 για την αντιμετώπιση προβλημάτων περιορισμένης προσβασιμότητας, χαμηλής χρηματοδότησης και ανεπαρκών πόρων.

               4.

               Να θεσπίσει νόμο σχετικά με τη μεταρρύθμιση της εταιρικής διακυβέρνησης των κρατικών επιχειρήσεων.

      Βρυξέλλες, 14 Ιουλίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρούνται με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (4)  Σύσταση του Συμβουλίου της 8ης Ιουλίου 2014 σχετικά με το εθνικό πρόγραμμα μεταρρυθμίσεων της Ρουμανίας για το 2014 και την έκδοση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2014 (ΕΕ C 247 της 29.7.2014, σ. 109).

      (5)  Απόφαση 2013/531/ΕΕ του Συμβουλίου, της 22ας Οκτωβρίου 2013, για χορήγηση προληπτικής μεσοπρόθεσμης χρηματοδοτικής συνδρομής από την Ένωση στη Ρουμανία (ΕΕ L 286 της 29.10.2013, σ. 1).

      (6)  Φορολογικές ελαφρύνσεις ενσωματώθηκαν στο νέο σχέδιο φορολογικού κώδικα.

      (7)  Βάσει του άρθρου 9 παράγραφος 2 του κανονισμού (ΕΚ) αριθ. 1466/97.


title: Σύσταση της Επιτροπής, της  11ης Απριλίου 2006 , για μέτρα περιορισμού των κινδύνων από τις ουσίες: φθαλικό διβουτύλιο, 3,4-διχλωρο-ανιλίνη, φθαλικό διισοδεκύλιο, δι(C 9-11 -διακλαδισμένης αλυσίδας)αλκυλεστέρες του 1,2-βενζολοδικαρβοξυλικού οξέος, πλούσιοι σε C 10 , φθαλικό διισοεννεΰλιο, δι(C 8-10 -διακλαδισμένης αλυσίδας)αλκυλεστέρες του 1,2-βενζολοδικαρβοξυλικού οξέος, πλούσιοι σε C 9 , αιθυλενοδιαμινοτετραοξικό οξύ, οξικό μεθύλιο, χλωροξικό οξύ, n-πεντάνιο, αιθυλενοδιαμινοτετραοξικό νάτριο   (Κείμενο που παρουσιάζει ενδιαφέρον για τον ΕΟΧ)

text:
               13.4.2006

               EL

               Επίσημη Εφημερίδα της Ευρωπαϊκής Ένωσης

               L 104/45

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 11ης Απριλίου 2006
   για μέτρα περιορισμού των κινδύνων από τις ουσίες: φθαλικό διβουτύλιο, 3,4-διχλωρο-ανιλίνη, φθαλικό διισοδεκύλιο, δι(C9-11-διακλαδισμένης αλυσίδας)αλκυλεστέρες του 1,2-βενζολοδικαρβοξυλικού οξέος, πλούσιοι σε C10, φθαλικό διισοεννεΰλιο, δι(C8-10-διακλαδισμένης αλυσίδας)αλκυλεστέρες του 1,2-βενζολοδικαρβοξυλικού οξέος, πλούσιοι σε C9, αιθυλενοδιαμινοτετραοξικό οξύ, οξικό μεθύλιο, χλωροξικό οξύ, n-πεντάνιο, αιθυλενοδιαμινοτετραοξικό νάτριο
   (Κείμενο που παρουσιάζει ενδιαφέρον για τον ΕΟΧ)
   (2006/283/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες (1) και ιδίως το άρθρο 11 παράγραφος 2,
   Εκτιμώντας τα ακόλουθα:

               (1)

               Στο πλαίσιο του κανονισμού (ΕΟΚ) αριθ. 793/93, οι κατωτέρω ουσίες χαρακτηρίστηκαν ως ουσίες προς αξιολόγηση κατά προτεραιότητα σύμφωνα με τους κανονισμούς (ΕΚ) αριθ. 1179/94 (2), (ΕΚ) αριθ. 2268/95 (3) και (ΕΚ) αριθ. 143/97 (4) της Επιτροπής, που αφορούν, αντίστοιχα, τον πρώτο, τον δεύτερο και τον τρίτο πίνακα ουσιών προτεραιότητας που προβλέπονται στον κανονισμό (ΕΟΚ) αριθ. 793/93:

                           —

                           φθαλικό διβουτύλιο,

                           —

                           3,4-διχλωρο-ανιλίνη,

                           —

                           αιθυλενοδιαμινοτετραοξικό οξύ,

                           —

                           οξικό μεθύλιο,

                           —

                           αιθυλενοδιαμινοτετραοξικό νάτριο,

                           —

                           φθαλικό διισοδεκύλιο,

                           —

                           δι(C9-11-διακλαδισμένης αλυσίδας)αλκυλεστέρες του 1,2-βενζολοδικαρβοξυλικού οξέος, πλούσιοι σε C10,

                           —

                           φθαλικό διισοεννεΰλιο,

                           —

                           δι(C8-10-διακλαδισμένης αλυσίδας)αλκυλεστέρες του 1,2-βενζολοδικαρβοξυλικού οξέος, πλούσιοι σε C9,

                           —

                           n-πεντάνιο,

                           —

                           χλωροξικό οξύ.

               (2)

               Τα κράτη μέλη που είχαν οριστεί ως εισηγητές κατ’ εφαρμογή των ανωτέρω κανονισμών, ολοκλήρωσαν τις δραστηριότητες αξιολόγησης των κινδύνων για τον άνθρωπο και το περιβάλλον ως προς τις συγκεκριμένες ουσίες, σύμφωνα με τον κανονισμό (ΕΚ) αριθ. 1488/94 της Επιτροπής, της 28ης Ιουνίου 1994, για τον καθορισμό των αρχών εκτίμησηςτων κινδύνων για τον άνθρωπο και το περιβάλλον από τις υπάρχουσες ουσίες (5) και πρότειναν στρατηγική για τον περιορισμό των κινδύνων σύμφωνα με τον κανονισμό (ΕΟΚ) αριθ. 793/93.

               (3)

               Ζητήθηκε και διατυπώθηκε η γνώμη της επιστημονικής επιτροπής για την τοξικότητα, την οικοτοξικότητα και το περιβάλλον σχετικά με τις αξιολογήσεις κινδύνων που διενεργήθηκαν από τα κράτη μέλη εισηγητές. Οι γνωμοδοτήσεις αυτές δημοσιεύθηκαν στον δικτυακό τόπο της επιστημονικής επιτροπής.

               (4)

               Τα αποτελέσματα της αξιολόγησης των κινδύνων, καθώς και περαιτέρω αποτελέσματα των στρατηγικών περιορισμού των κινδύνων εκτίθενται στην ανακοίνωση της Επιτροπής (6).

               (5)

               Με βάση την αξιολόγηση αυτή, ενδείκνυται να διατυπωθούν συστάσεις για ορισμένα μέτρα περιορισμού των κινδύνων από ορισμένες ουσίες.

               (6)

               Τα συνιστώμενα μέτρα περιορισμού των κινδύνων για τους εργαζομένους πρέπει να εντάσσονται στο πλαίσιο της νομοθεσίας για την προστασία των εργαζομένων, η οποία θεωρείται ότι παρέχει το κατάλληλο πλαίσιο για τον περιορισμό των κινδύνων από τις εξεταζόμενες ουσίες στον αναγκαίο βαθμό.

               (7)

               Τα μέτρα περιορισμού των κινδύνων τα οποία προβλέπονται στην παρούσα σύσταση είναι σύμφωνα με τη γνώμη της επιτροπής που έχει συγκροτηθεί βάσει του άρθρου 15 παράγραφος 1 του κανονισμού (ΕΟΚ) αριθ. 793/93,

         ΣΥΝΙΣΤΑ:
   ΤΜΗΜΑ 1
   ΦΘΑΛΙΚΟ ΔΙΒΟΥΤΥΛΙΟ
   (αριθ. CAS 84-74-2, αριθ. EINECS 201-557-4)
   Μέτρα περιορισμού των κινδύνων για το περιβάλλον (1, 2)

               1)

               Οι αρμόδιες αρχές των ενδιαφερομένων κρατών μελών θα πρέπει να καθορίζουν, στις άδειες που εκδίδουν δυνάμει της οδηγίας 96/61/ΕΚ του Συμβουλίου (7), όρους, οριακές τιμές εκπομπών ή ισοδύναμες παραμέτρους ή τεχνικά μέτρα για το φθαλικό διβουτύλιο, ώστε οι αντίστοιχες εγκαταστάσεις να λειτουργούν σύμφωνα με τις Βέλτιστες Διαθέσιμες Τεχνικές (εφεξής «ΒΔΤ») έως το τέλος Οκτωβρίου του 2007, λαμβάνοντας υπόψη τα τεχνικά χαρακτηριστικά των εν λόγω εγκαταστάσεων, τη γεωγραφική θέση τους και τις τοπικές περιβαλλοντικές συνθήκες.

               2)

               Τα κράτη μέλη θα πρέπει να παρακολουθούν επισταμένως την εφαρμογή των ΒΔΤ που καλύπτουν το φθαλικό διβουτύλιο και να αναφέρουν κάθε σημαντική εξέλιξη στην Επιτροπή, στο πλαίσιο της ανταλλαγής πληροφοριών για τις ΒΔΤ.

         ΤΜΗΜΑ 2
   3,4-ΔΙΧΛΩΡΟ-ΑΝΙΛΙΝΗ
   (αριθ. CAS 95-76-1, αριθ. EINECS 202-448-4)
   Μέτρα περιορισμού των κινδύνων για τους εργαζόμενους (3) και για το περιβάλλον (4, 5)

               3)

               Οι εργοδότες που χρησιμοποιούν 3,4-διχλωρο-ανιλίνη στην παραγωγή και περαιτέρω επεξεργασία για χρήσεις που χαρακτηρίζονται ως ανησυχητικές στην εκτίμηση κινδύνου, θα πρέπει να λαμβάνουν υπόψη τις ενδεχόμενες, ειδικές κατά κλάδο, κατευθυντήριες γραμμές για τις εργασίες καθαρισμού, συντήρησης και επισκευής, οι οποίες έχουν καταρτιστεί σε εθνικό επίπεδο με βάση τις πρακτικές κατευθυντήριες γραμμές μη δεσμευτικού χαρακτήρα που διατίθενται από την Επιτροπή, όπως προβλέπει το άρθρο 12 παράγραφος 2 της οδηγίας 98/24/ΕΚ του Συμβουλίου (8).
               Η ισχύουσα σε κοινοτικό επίπεδο νομοθεσία για τα φυτοπροστατευτικά προϊόντα [οδηγία 91/414/ΕΟΚ του Συμβουλίου (9)] και τα βιοκτόνα ([οδηγία 98/8/ΕΚ του Ευρωπαϊκού Κοινοβουλίου και του Συμβουλίου (10)] θεωρείται ότι παρέχει το κατάλληλο πλαίσιο για τον περιορισμό, στον αναγκαίο βαθμό, των κινδύνων που ενέχει η ουσία και έχει εφαρμογή.
               Στο πλαίσιο αυτό:

               4)

               Θα πρέπει να λαμβάνονται υπόψη τα στοιχεία από την εκτίμηση κινδύνου για την 3,4-διχλωροανιλίνη που ελευθερώνεται από τη διουρόνη, η οποία χρησιμοποιείται ως ζιζανιοκτόνο σε επιφάνειες σφραγισμένου εδάφους.

               5)

               Θα πρέπει να αποτρέπεται η κακή χρήση της διουρόνης σε μικρές συσκευασίες.

         ΤΜΗΜΑ 3
   ΑΙΘΥΛΕΝΟΔΙΑΜΙΝΟΤΕΤΡΑΟΞΙΚΟ ΟΞΥ
   (αριθ. CAS 60-00-4, αριθ. EINECS 200-449-4)
   Μέτρα περιορισμού των κινδύνων για το περιβάλλον (6, 7, 8, 9)

               6)

               Για τις λεκάνες απορροής όπου οι εκπομπές αιθυλενοδιαμινοτετραοξικού οξέος (EDTA) ενδέχεται να δημιουργούν κίνδυνο, το αντίστοιχο κράτος μέλος θα πρέπει να καθορίζει ποιοτικά πρότυπα για το περιβάλλον, ενώ τα εθνικά μέτρα περιορισμού της ρύπανσης για την επίτευξη των εν λόγω προτύπων έως το 2015 θα πρέπει να συμπεριλαμβάνονται στα σχέδια διαχείρισης λεκάνης απορροής σύμφωνα με τις διατάξεις της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου (11).

               7)

               Οι αρμόδιες αρχές των ενδιαφερομένων κρατών μελών θα πρέπει να καθορίζουν, στις άδειες που εκδίδουν δυνάμει της οδηγίας 96/61/ΕΚ, όρους, οριακές τιμές εκπομπών ή ισοδύναμες παραμέτρους ή τεχνικά μέτρα για το EDTA, ώστε οι αντίστοιχες εγκαταστάσεις να λειτουργούν σύμφωνα με τις ΒΔΤ έως το τέλος Οκτωβρίου του 2007, λαμβάνοντας υπόψη τα τεχνικά χαρακτηριστικά των εν λόγω εγκαταστάσεων, τη γεωγραφική θέση τους και τις τοπικές περιβαλλοντικές συνθήκες.

               8)

               Τα κράτη μέλη θα πρέπει να παρακολουθούν επισταμένως την εφαρμογή των ΒΔΤ που καλύπτουν το EDTA και να αναφέρουν κάθε σημαντική εξέλιξη στην Επιτροπή, στο πλαίσιο της ανταλλαγής πληροφοριών για τις ΒΔΤ.

               9)

               Οι τοπικές εκπομπές στο περιβάλλον θα πρέπει να ελέγχονται, όπου κρίνεται απαραίτητο, με εθνικούς κανόνες, ώστε να διασφαλίζεται ότι δεν αναμένονται κίνδυνοι για το περιβάλλον.

         ΤΜΗΜΑ 4
   ΟΞΙΚΟ ΜΕΘΥΛΙΟ
   (αριθ. CAS 79-20-9, αριθ. EINECS 201-185-2)
   Μέτρα περιορισμού των κινδύνων για τους εργαζόμενους (10)

               10)

               Οι εργοδότες που χρησιμοποιούν προϊόντα τα οποία περιέχουν οξικό μεθύλιο για εργασίες κατασκευής ή επένδυσης δαπέδων στις οικοδομές, θα πρέπει να λαμβάνουν υπόψη τις ενδεχόμενες, ειδικές κατά κλάδο, κατευθυντήριες γραμμές, οι οποίες έχουν καταρτιστεί σε εθνικό επίπεδο με βάση τις πρακτικές κατευθυντήριες γραμμές μη δεσμευτικού χαρακτήρα που διατίθενται από την Επιτροπή, όπως προβλέπει το άρθρο 12 παράγραφος 2 της οδηγίας 98/24/ΕΚ.

         ΤΜΗΜΑ 5
   ΧΛΩΡΟΞΙΚΟ ΟΞΥ
   (αριθ. CAS 79-11-8, αριθ. EINECS 201-178-4)
   Μέτρα περιορισμού των κινδύνων για τους εργαζόμενους (11) και για το περιβάλλον (12, 13, 14)

               11)

               Οι εργοδότες που χρησιμοποιούν χλωροξικό οξύ (MCAA) για χρήσεις που χαρακτηρίζονται ως ανησυχητικές στην εκτίμηση κινδύνου, θα πρέπει να λαμβάνουν υπόψη τις ενδεχόμενες, ειδικές κατά κλάδο, κατευθυντήριες γραμμές, οι οποίες έχουν καταρτιστεί σε εθνικό επίπεδο με βάση τις πρακτικές κατευθυντήριες γραμμές μη δεσμευτικού χαρακτήρα που διατίθενται από την Επιτροπή, όπως προβλέπει το άρθρο 12 παράγραφος 2 της οδηγίας 98/24/ΕΚ.

               12)

               Οι αρμόδιες αρχές των ενδιαφερομένων κρατών μελών θα πρέπει να καθορίζουν, στις άδειες που εκδίδουν δυνάμει της οδηγίας 96/61/ΕΚ, όρους, οριακές τιμές εκπομπών ή ισοδύναμες παραμέτρους ή τεχνικά μέτρα για το MCAA, ώστε οι αντίστοιχες εγκαταστάσεις να λειτουργούν σύμφωνα με τις ΒΔΤ έως το τέλος Οκτωβρίου του 2007, λαμβάνοντας υπόψη τα τεχνικά χαρακτηριστικά των εν λόγω εγκαταστάσεων, τη γεωγραφική θέση τους και τις τοπικές περιβαλλοντικές συνθήκες.

               13)

               Τα κράτη μέλη θα πρέπει να παρακολουθούν επισταμένως την εφαρμογή των ΒΔΤ που καλύπτουν το MCAA και να αναφέρουν κάθε σημαντική εξέλιξη στην Επιτροπή, στο πλαίσιο της ανταλλαγής πληροφοριών για τις ΒΔΤ.

               14)

               Οι τοπικές εκπομπές στο περιβάλλον θα πρέπει να ελέγχονται, όπου κρίνεται απαραίτητο, με εθνικούς κανόνες, ώστε να διασφαλίζεται ότι δεν αναμένονται κίνδυνοι για το περιβάλλον ούτε για τους ανθρώπους που εκτίθενται έμμεσα στην ουσία μέσω του περιβάλλοντος.

         ΤΜΗΜΑ 6
   ΑΙΘΥΛΕΝΟΔΙΑΜΙΝΟΤΕΤΡΑΟΞΙΚΟ ΝΑΤΡΙΟ
   (αριθ. CAS 64-02-8, αριθ. EINECS 200-573-9)
   Μέτρα περιορισμού των κινδύνων για το περιβάλλον (15, 16, 17, 18)

               15)

               Για τις λεκάνες απορροής ποταμών όπου οι εκπομπές αιθυλενοδιαμινοτετραοξικού νατρίου (Na4EDTA) ενδέχεται να δημιουργούν κίνδυνο, το αντίστοιχο κράτος μέλος θα πρέπει να καθορίζει ποιοτικά πρότυπα για το περιβάλλον, ενώ τα εθνικά μέτρα περιορισμού της ρύπανσης για την επίτευξη των εν λόγω προτύπων έως το 2015 θα πρέπει να συμπεριλαμβάνονται στα σχέδια διαχείρισης λεκάνης απορροής ποταμών σύμφωνα με τις διατάξεις της οδηγίας 2000/60/ΕΚ.

               16)

               Οι αρμόδιες αρχές των ενδιαφερομένων κρατών μελών θα πρέπει να καθορίζουν, στις άδειες που εκδίδουν δυνάμει της οδηγίας 96/61/ΕΚ, όρους, οριακές τιμές εκπομπών ή ισοδύναμες παραμέτρους ή τεχνικά μέτρα για το Na4EDTA, ώστε οι αντίστοιχες εγκαταστάσεις να λειτουργούν σύμφωνα με τις ΒΔΤ έως το τέλος Οκτωβρίου του 2007, λαμβάνοντας υπόψη τα τεχνικά χαρακτηριστικά των εν λόγω εγκαταστάσεων, τη γεωγραφική θέση τους και τις τοπικές περιβαλλοντικές συνθήκες.

               17)

               Τα κράτη μέλη θα πρέπει να παρακολουθούν επισταμένως την εφαρμογή των ΒΔΤ που καλύπτουν το Na4EDTA και να αναφέρουν κάθε σημαντική εξέλιξη στην Επιτροπή, στο πλαίσιο της ανταλλαγής πληροφοριών για τις ΒΔΤ.

               18)

               Οι τοπικές εκπομπές στο περιβάλλον θα πρέπει να ελέγχονται, όπου κρίνεται απαραίτητο, με εθνικούς κανόνες, ώστε να διασφαλίζεται ότι δεν αναμένονται κίνδυνοι για το περιβάλλον.

         ΤΜΗΜΑ 7
   ΑΠΟΔΕΚΤΕΣ

               19)

               Η παρούσα σύσταση απευθύνεται σε όλους τους κλάδους που εισάγουν, παράγουν, μεταφέρουν, αποθηκεύουν, μετατρέπουν σε παρασκευάσματα ή υποβάλλουν σε άλλη επεξεργασία, χρησιμοποιούν, διαθέτουν ως απόβλητα ή ανακτούν τις ανωτέρω ουσίες, καθώς και στα κράτη μέλη.

      Βρυξέλλες, 11 Απριλίου 2006.

            Για την Επιτροπή

         Σταύρος ΔΉΜΑΣ

            Μέλος της Επιτροπής

      (1)  ΕΕ L 84 της 5.4.1993, σ. 1.

      (2)  ΕΕ L 131 της 26.5.1994, σ. 3.

      (3)  ΕΕ L 231 της 28.9.1995, σ. 18.

      (4)  ΕΕ L 25 της 28.1.1997, σ. 13.

      (5)  ΕΕ L 161 της 29.6.1994, σ. 3.

      (6)  ΕΕ C 90 της 13.4.2006.

      (7)  ΕΕ L 257 της 10.10.1996, σ. 26.

      (8)  ΕΕ L 131 της 5.5.1998, σ. 11.

      (9)  ΕΕ L 230 της 19.8.1991, σ. 1.

      (10)  ΕΕ L 123 της 24.4.1998, σ. 1.

      (11)  ΕΕ L 327 της 22.12.2000, σ. 1.


title: Σύσταση της Ευρωπαϊκής Κεντρικής Τράπεζας, της 23ης Ιανουαρίου 2014 , για τροποποίηση της σύστασης ΕΚΤ/2011/24 σχετικά με τις υποχρεώσεις παροχής στατιστικών στοιχείων που θεσπίζει η Ευρωπαϊκή Κεντρική Τράπεζα όσον αφορά τα στατιστικά στοιχεία του εξωτερικού τομέα (ΕΚΤ/2014/2)

text:
               22.2.2014

               EL

               Επίσημη Εφημερίδα της Ευρωπαϊκής Ένωσης

               C 51/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 23ης Ιανουαρίου 2014
   για τροποποίηση της σύστασης ΕΚΤ/2011/24 σχετικά με τις υποχρεώσεις παροχής στατιστικών στοιχείων που θεσπίζει η Ευρωπαϊκή Κεντρική Τράπεζα όσον αφορά τα στατιστικά στοιχεία του εξωτερικού τομέα
   (ΕΚΤ/2014/2)
   (2014/C 51/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5.1 και την τρίτη περίπτωση του άρθρου 34.1,
   Έχοντας υπόψη τον κανονισμό του Συμβουλίου (ΕΚ) αριθ. 2533/98, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 4,
   Εκτιμώντας τα ακόλουθα:

               (1)

               Η πρώτη πρόταση του άρθρου 5.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ») υπαγορεύει ότι η Ευρωπαϊκή Κεντρική Τράπεζα (ΕΚΤ) θα πρέπει, επικουρούμενη από τις εθνικές κεντρικές τράπεζες (ΕθνΚΤ), να συλλέγει, είτε από τις αρμόδιες αρχές, πλην των ΕθνΚΤ, είτε απευθείας από οικονομικούς παράγοντες, τις στατιστικές πληροφορίες που είναι απαραίτητες για την εκπλήρωση των καθηκόντων του ΕΣΚΤ. Η δεύτερη πρόταση του άρθρου 5.1 προβλέπει ότι για το σκοπό αυτό θα συνεργάζεται με θεσμικά και άλλα όργανα της Ένωσης, με τις αρμόδιες αρχές των κρατών μελών ή τρίτων χωρών, καθώς και με διεθνείς οργανισμούς. Το άρθρο 5.2 ορίζει ότι οι ΕθνΚΤ θα εκτελούν, στο βαθμό που είναι δυνατόν, τα καθήκοντα που αναφέρονται στο άρθρο 5.1.

               (2)

               Στις περιπτώσεις κατά τις οποίες, σύμφωνα με τους εθνικούς κανόνες και τις καθιερωμένες πρακτικές, οι φορείς παροχής στοιχείων υποβάλουν τις απαραίτητες πληροφορίες στις αρμόδιες αρχές, εξαιρουμένων των ΕθνΚΤ, οι εν λόγω αρχές και οι οικείες ΕθνΚΤ οφείλουν να συνεργάζονται μεταξύ τους προκειμένου να διασφαλίζεται η εκπλήρωση των υποχρεώσεων παροχής στατιστικών στοιχείων που θεσπίζει η ΕΚΤ. Η εν λόγω συνεργασία θα πρέπει να περιλαμβάνει την ανάπτυξη μόνιμου συστήματος διαβίβασης δεδομένων, εκτός εάν βάσει διατάξεων της εθνικής νομοθεσίας επιτυγχάνεται ήδη το ίδιο αποτέλεσμα. Προς το παρόν, αυτή η υποχρέωση αφορά τη συνεργασία μεταξύ του Central Statistics Office της Ιρλανδίας και της Banc Ceannais na hÉireann/Central Bank of Ireland, καθώς και μεταξύ του National Statistics Office της Μάλτας και της Bank Ċentrali ta’ Malta/Central Bank of Malta. Επιπλέον, στη Φιλανδία, από την 1η Ιανουαρίου 2014 το Statistics Finland θα αναλάβει από την Suomen Pankki το καθήκον της συλλογής και κατάρτισης των αναγκαίων πληροφοριών σε σχέση με τα στατιστικά στοιχεία του εξωτερικού τομέα. Για την εκπλήρωση των προαναφερόμενων υποχρεώσεων παροχής στατιστικών στοιχείων, η Suomen Pankki και το Statistics Finland θα πρέπει να συνεργάζονται μεταξύ τους.

               (3)

               Λαμβάνοντας υπόψη ότι είναι απαραίτητο να απευθυνθεί η σύσταση ΕΚΤ/2011/24 στο Statistics Finland, καθώς και το γεγονός ότι η ΕΚΤ θα καταρτίζει, διατηρεί και δημοσιεύει στον δικτυακό της τόπο κατάλογο με τις αρμόδιες αρχές των κρατών μελών, οι οποίες γνωστοποιούνται από τις ΕθνΚΤ προς την ΕΚΤ ως συμμετέχουσες στη συλλογή ή/και κατάρτιση στατιστικών στοιχείων του εξωτερικού τομέα και προς τις οποίες θα πρέπει να απευθύνεται η σύσταση ΕΚΤ/2011/24 στο μέλλον, η σύσταση ΕΚΤ/2011/24 θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   ΕΝΟΤΗΤΑ I

      Τροποποίηση

   Η Ενότητα IV της σύστασης ΕΚΤ/2011/24 αντικαθίσταται από το ακόλουθο κείμενο από την επομένη της δημοσίευσης της παρούσας σύστασης στην Επίσημη Εφημερίδα της Ευρωπαϊκής Ένωσης:

      «ΕΝΟΤΗΤΑ IV

         Τελικές διατάξεις

                  1.

                  Η παρούσα σύσταση αντικαθιστά τη σύσταση ΕΚΤ/2004/16 από την 1η Ιουνίου 2014.

                  2.

                  Αναφορές στη σύσταση ΕΚΤ/2004/16 θα πρέπει να νοούνται ως αναφορές στην παρούσα σύσταση.

                  3.

                  Η παρούσα σύσταση απευθύνεται στο Central Statistics Office της Ιρλανδίας, στο National Statistics Office της Μάλτας, στο Statistics Finland της Φιλανδίας, καθώς και σε οποιαδήποτε άλλη αρμόδια αρχή η οποία μπορεί να είναι ενίοτε επιφορτισμένη με τη συλλογή ή/και την κατάρτιση στατιστικών στοιχείων του εξωτερικού τομέα στα κράτη μέλη και περιλαμβάνεται στον κατάλογο των αρμόδιων αρχών ο οποίος καταρτίζεται, τηρείται και δημοσιεύεται από την ΕΚΤ στον δικτυακό της τόπο.

                  4.

                  Οι αποδέκτες οφείλουν να θέσουν σε ισχύ την παρούσα σύσταση από την 1η Ιουνίου 2014, ή από την ημερομηνία που θα συμπεριληφθούν στον κατάλογο των αρμόδιων αρχών ο οποίος αναφέρεται στην παράγραφο 3, εάν η ημερομηνία αυτή είναι μετά την 1η Ιουνίου 2014.»

   ΕΝΟΤΗΤΑ II

      Αποδέκτες

   Η παρούσα σύσταση απευθύνεται στο Central Statistics Office της Ιρλανδίας, στο National Statistics Office της Μάλτας και στο Statistics Finland της Φιλανδίας.

      Φρανκφούρτη, 23 Ιανουαρίου 2014.

            Ο Πρόεδρος της ΕΚΤ

         Mario DRAGHI

      (1)  ΕΕ L 318, 27.11.1998, σ. 8.